title: Peter Pan (vuoden 1953 elokuva)

text: Peter ehdottaa lapsille, että nämä tulevat hänen mukaansa Mikä-Mikä-Maahan, jossa lasten ei tarvitse kasvaa aikuisiksi. Peter ripottelee Leenan ja poikien päälle Helinästä keijupölyä, jonka avulla he lähtevät lentämään, suuntana "toinen tähti oikealla ja suoraan aamuun". Vastassa on Kapteeni Koukku, joka etsii Peter Pania merirosvolaivallaan. Hän yrittää ampua Peteriä kanuunalla huomattuaan tämän taivaalla. Helinä vie lapset "turvaan", mutta yrittää tappaa heidät päästäkseen eroon Leenasta.


title: Peter Pan (vuoden 1953 elokuva)

text: Tarinan aikana myös merenneidot ovat kateellisia Peter Panista ja yrittävät houkutella Leenan veden alle. Peter yrittää saada lapsia jäämään Mikä-Mikä-Maahan ikuisesti mutta Leena haluaisi mieluummin kotiin, koska hänen mielestään lapset tarvitsevat äitiään.


title: Peter Pan (vuoden 1953 elokuva)

text: Kapteeni Koukku ottaa Helinä-keijun kiinni ja uskottelee Helinälle ettei halua vahingoittaa Peter Pania, vaan hänkin haluaa vain Leenasta eroon. Helinä hyväuskoisena kertoo Peter Panin luolan sijainnin. Koukku laittaa Helinän häkkiin ja lähtee Peterin luolalle kaappaamaan lapset. Hän jättää Peterille paketin, jossa on pommi. Helinä pääsee häkistään karkuun ja ehtii täpärästi pelastamaan Peter Panin. Peter Pan pelastaa lapset ja lapset lähtevät takaisin kotiin.


title: Love It to Death

text: Love It to Death on Alice Cooperin kolmas albumi vuodelta 1971. Se sisältää hitit ”Ballad of Dwight Fry”, ”Is it My Body” ja ”I'm Eighteen”. Levy oli Cooperin läpimurtoalbumi. Vuonna 2003 albumi pääsi sijalle 460 "Rolling Stone" -lehden listalla ”Kaikkien aikojen 500 parhainta albumia”.


title: Killer (albumi)

text: Killer on Alice Cooperin neljäs albumi vuodelta 1971. Kappale "Desperado" on tehty Cooperin hyvästä ystävästä Jim Morrisonista, joka menehtyi samaisen vuoden heinäkuussa 27-vuotiaana. Sex Pistolsin Johnny Rotten pitää Killeriä kaikkien aikojen parhaana rock-albumina.


title: 10Base2

text: 10Base2 on IEEE 802.3:n mukainen lähiverkkokaapelointi, jolla liikennöidään nopeudella 10 Mbps ja jossa kaapelisegmentin (kaapeliosuuden, jossa ei ole toistinta) suurin pituus on 185 metriä.


title: 10Base2

text: 10Base2-kaapelointia kutsutaan ohut-Ethernetiksi. Käytettävä kaapeli on 50 ohmin koaksiaalikaapelia. Signaalityypiltään verkko on kantataajuusverkko, jossa signaali varaa koko siirtotien leveyden itselleen.


title: 10Base2

text: 10Base2 on vanhentunut tekniikka, eikä siihen pohjautuvia verkkoja enää rakenneta.


title: Aristobulos II

text: Aristobulos II (kuoli vuonna 50 eaa) oli Juudean kuningas 66 eaa – 63 eaa. Aristobuloksen isä oli Aleksander Jannaios. Aleksanderin kuoleman jälkeen Juudea hallitsijaksi tuli Aristobuloksen äiti Salome Aleksandra. Hän nimitti seuraajakseen Aristobuloksen veljen Hyrkanos II:n, mutta Aristobulos kaappasi vallan. Hyrkanos sai Aristobuloksen syrjäytetyksi vuonna 63 eaa., kun roomalaiset hyökkäsivät Juudeaan. Pompeius nimitti Hyrkanos II:n Juudean "etnarkiksi" ja ylimmäksi papiksi. Aristobuloksen Pompeius lähetti vankina Roomaan, missä tämä salamurhattiin vuonna 50 eaa.


title: The Years of Decay

text: The Years of Decay on thrash metal -yhtye Overkillin vuonna 1989 ilmestynyt, järjestyksessään viides albumi. Sitä pidetään yhtyeen läpimurtoalbumina ja sisältää mm. kappaleen "Elimination" joka on yhtyeen tunnetuimpia ja jolle tehtiin suosiota niittänyt musiikkivideo. "The Years of Decaytä" pidetään yleisesti Overkillin albumeista parhaimmistoon kuuluvana. Sen julkaisi Megaforce Records, mutta jakelun hoiti suurempi Atlantic Records.


title: The Years of Decay

text: Mm. Panteran, White Zombien ja Soundgardenin kanssa työskennelleen Terry Daten kanssa nauhoitettu "The Years of Decay" on soundeiltaan edeltäjäänsä "Under the Influencea" puhtaampi ja siistimpi sekä tunnelmaltaan vakavampi. Kappaleiden rakenteet ovat monimutkaisempia - kolme albumin kappaleista on pituudeltaan yli 8 minuuttia. Nopea "Elimination" valittiin singleksi ja sille tehtiin myös musiikkivideo, jota MTV:n heavymakasiini Headbanger's Ball pyöritti tiuhaan. Kappaleesta on tullut yksi yhtyeen tunnetuimmista ja se soitetaan edelleen jokaisella Overkill-keikalla. Albumia promotoidakseen yhtye lähti "Dawn of the Decade" -nimiselle kiertueelle yhdessä samalle levymerkille levyttäneen Testamentin kanssa.


title: The Years of Decay

text: Kaikki kappaleet kirjoittanut D.D. Verni, Bobby "Blitz" Ellsworth ja Bobby Gustafson


title: Paul Prudhomme

text: Paul Prudhomme (13. heinäkuuta 1940 – 8. lokakuuta 2015) oli yhdysvaltalainen keittiömestari. Hän vaikutti Louisianan alueella ja kuului Cajun-väestöön, jotka ovat alkuperältään ranskalaisia. Prudhomme teki Cajun-ruokakulttuuria tunnetuksi maailmalla. Hän kirjoitti kuuluisan Cajun-keittokirjan "Chef Paul Prudhomme´s Louisiana kitchen". Prudhomme omisti New Orleansissa K-Paul’s-ravintolan. Prudhommen motto oli ""Good eating, good loving, good cooking!""


title: Émile Waldteufel

text: Charles Émile Lévy Waldteufel (9. joulukuuta 1837 Strasbourg – 12. helmikuuta 1915 Pariisi) oli ranskalainen säveltäjä ja pianisti.


title: Émile Waldteufel

text: Waldteufel syntyi Strasbourgissa musikaaliseen perheeseen ja muutti nuorella iällä Pariisiin. Vuosina 1853–1857 hän opiskeli pianonsoittoa Pariisin konservatoriossa. Hänen opiskelutovereitaan oli muiden muassa Jules Massenet. Waldteufel pääsi 28-vuotiaana hovipianistiksi ja alkoi myöhemmin saavuttaa säveltäjänä menestystä paitsi kotimaassaan myös Britanniassa. Hänen musiikkiaan esitettiin muun muassa Buckinghamin palatsissa kuningatar Viktorialle. Waldteufel piti konsertteja esimerkiksi Lontoossa, Berliinissä ja Pariisissa ja toimi myös kapellimestarina.


title: Émile Waldteufel

text: Waldteufel oli naimisissa Célestine Dufaun kanssa, ja hänellä oli Dufaun kanssa kaksi poikaa ja yksi tytär. Waldteufel tunnetaan laajalti valsseistaan, joista kuuluisimpia on vuonna 1882 sävelletty "Luistelijat" ("Les Patineurs") sekä vuotta myöhempi "Estudiantina".


title: Eugene de Kock

text: Eversti Eugene de Kock (s. 29. tammikuuta 1949) oli Etelä-Afrikan apartheid-hallinnon turvallisuuspoliisin upseeri, joka toimi muun muassa pahamaineisen Vlakplaas-yksikön komentajana vuosina 1985–1993. De Kock toteutti lukuisia salamurhia, kaappauksia ja muita rikoksia ja suorittaa nykyisin 212 vuoden vankeusrangaistusta rikoksista ihmisyyttä vastaan. Eugene de Kockia on tiedotusvälineissä nimitetty apartheid-järjestelmän "pääpahaksi" ().


title: Carl Reinecke

text: Carl Heinrich Carsten Reinecke (23. kesäkuuta 1824 Altona – 10. maaliskuuta 1910 Leipzig) oli saksalainen säveltäjä, pianisti ja kapellimestari.


title: Carl Reinecke

text: Carl Reinecke syntyi Hampurin Altonassa. Hän aloitti säveltämisen 7-vuotiaana ja esiintyi pianistina julkisesti ensimmäistä kertaa 12-vuotiaana. Vuonna 1843 Reinecke aloitti konserttikiertueen, joka johti hänen nimitykseensä hovipianistiksi Tanskaan. Siellä hän viipyi vuoteen 1848 saakka. Vuonna 1860 hän pääsi Leipzigin Gewandhaus-orkesterin kapellimestariksi ja pianonsoiton ja sävellyksen professoriksi konservatorioon.


title: Carl Reinecke

text: Carl Reinecke kuoli Leipzigissä maaliskuussa 1910. Hän sävelsi lähes kolmesataa julkaistua teosta, joita ovat muiden muassa huilusonaatti "Undine", oopperat (muun muassa "König Manfred") ja useat kamarimusiikin teokset. Hänen oppilaisiinsa kuuluivat Edvard Grieg, Christian Sinding, Leoš Janáček, Isaac Albéniz, Johan Svendsen, Felix Weingartner ja Max Bruch.


title: Kakkiainen

text:
Katkiainen, katka, katikas ja kakkiainen olivat nimityksiä monille pienille eliöille ja uskomusolennoille, joista osa suomalaisen kansanperinteen mukaan katkoi hapsia, karvoja tai siimoja. Muitakin nimityksiä oli.
Katka oli vedessä elävä olio, jonka uskottiin tai väitettiin purevan poikki kalastajien verkkojen siimoja. Katkaksi kutsuttiin monenlaisia eliöitä, kuten siiroja, matoja ja äyriäisiä. Katka -nimitys on nykyisin varattu katkaravulle ja äyriäislahkolle.


title: Kakkiainen

text: Tukkaan tai ihoon takertunutta kuoriaista on voitu kutsua muun muassa nimityksillä kakkiainen, katkiainen, hapsenkatkiainen, hapsenkakkiainen, katikas ja karva-katikas. Nimitykset perustuvat siihen, että niiden uskottiin tai ainakin lapsille kerrottiin katkovan hiuksia tai karvoja. Nimitykset "hapsenkakkiainen" ja "hapsenkatkiainen" ovat tarkoittaneet ja edelleen kansanomaisesti tarkoittavat myös isosarvisia kuoriaisia, lähinnä sarvijääriä kuten sarvijaakkoa.


title: Kakkiainen

text: Kakkiainen ja kakkia viittaavat myös joihinkin pieniin, epämääräisiin kummituksiin tai harhanäkyihin. Näiden yhteys katkoja-olentoihin on epävarma, mutta nimen lisäksi yhtäläistä on ainakin pieni koko ja että olennot eivät olleet suoranaisesti vaarallisia, vaan lähinnä häiritseviä tai haitallisia "pikkuötököitä". Joskus näiden kakkiaisten kerrottiin lentävän. Eräs kakkiaisen toisintonimitys on Hiiden lintu. Kirkonkakkiainen oli kuitenkin kirkonhaltija, ja vaikka se hallitsi pyhää paikkaa, se saattoi olla hyvinkin häijy.


title: Kakkiainen

text: Erään tiedon mukaan uskottiin, että kun hautausmaalta nousee tulta, on siellä kakkiaisia. Tässä merkityksessä kakkiainen muistutti virvatulia. Jos vieraan kanssa tuli riitaa, oli syytä taikoa ja loitsuta, jotta taloon ei jäisi kakkiaisia.


title: Kakkiainen

text: Unikakkiainen on unessa näyttäytyvä hyödyllinen olento, joka näyttää aarteen sijaintipaikan.


title: Sojuz TMA-8

text: Sojuz TMA-8 oli Venäjän avaruusjärjestön lento ISS-avaruusasemalle. Se oli 29. miehitetty avaruuslento ISS-asemalle. Alus laukaistiin Baikonurin kosmodromilta 30. maaliskuuta 2006 kello 2:30 UTC Sojuz-kantoraketilla. Lennon kesto oli 182 päivää.


title: Sojuz TMA-8

text: Alus kuljetti kaksi Expedition 13 -miehistön jäsentä. Mukana oli myös Brasilian ensimmäinen kosmonautti/astronautti Marcos Pontes. Brasilian avaruusjärjestö sai lentopaikan noin 20 miljoonalla dollarilla, joka kuten avaruusturistien maksamat taksat on merkittävästi pienempi summa kuin yhden ihmisen avaruuslennon kustannukset.


title: Sojuz TMA-8

text: Sojuz TMA-8 toi 28. syyskuuta 2006 maahan Expedition 13:n miehistön lisäksi Sojuz TMA-9:n asemalle kuljettaman avaruusturistin, Anousheh Ansarin. Hän on ensimmäinen naisavaruusturisti.


title: Sojuz TMA-8

text: Avaruuteen menevä miehistö, ISS:n Expedition 13-miehistö


title: Sojuz TMA-8

text: Maahan palaavat


title: Tšadin lippu

text: Tšadin lippu on Tšadin tasavallan lippu, joka otettiin virallisesti käyttöön 6. marraskuuta 1959. Lippu koostuu tummansinisestä, keltaisesta ja punaisesta raidasta.


title: Tšadin lippu

text: Tšadin lippu on trikolori, joka perustuu maan entisen siirtomaaisännän Ranskan lippuun. Lipun väritys yhdistää Ranskan värit panafrikkalaisiin väreihin. Lipun sinisen sanotaan kuvaavan toivoa, taivaan sineä ja Tšadjärven aaltoja, se kuvaa myös maan eteläosaa. Keltainen kuvastaan lukuisia autiomaita maan pohjoisosissa sekä aurinkoa. Punainen taas kuvaa edistystä ja maan asukkaiden uhrivalmiutta.


title: Tšadin lippu

text: Tšadin lippu muistuttaa suuresti Romanian lippua, mutta sininen raita on Romanian lipussa hiukan vaaleampi.


title: Sojuz TMA-10

text: Sojuz TMA-10 on Venäjän avaruusjärjestön suunnittelema miehitetty avaruuslento ISS-avaruusasemalle. Laukaisun tapahtui 7. huhtikuuta 2007 klo 17:31 UTC Baikonurin kosmodromilta ja paluu maahan tapahtui 21. lokakuusta 2007.


title: Sojuz TMA-10

text: Laukaistava miehistö


title: Sojuz TMA-10

text: Laskeutuvat


title: Etelä-Afrikan kirkkojen neuvosto

text: Etelä-Afrikan kirkkojen neuvosto () on Etelä-Afrikan kristittyjen kirkkojen ekumeeninen järjestö, jonka jäseninä on 26 maassa toimivaa kirkkoa ja kristillistä yhteisöä. Neuvoston päämaja on "Khotso Housessa" Johannesburgissa. Kirkkojen neuvostolla oli merkittävä rooli Etelä-Afrikan apartheidin vastaisessa kamppailussa ja sen entinen pääsihteeri arkkipiispa Desmond Tutu on palkittu työstään Nobelin rauhanpalkinnolla.


title: Etelä-Afrikan kirkkojen neuvosto

text: Etelä-Afrikan kirkkojen neuvostolla oli keskeinen osuus kontekstuaalisen teologian leviämisessä ja sen johdossa toimi lukuisia tämän suuntauksen edustajia kuten Desmond Tutu vuosina 1978−1985 ja Beyers Naudé 1985−1988.


title: Etelä-Afrikan kirkkojen neuvosto

text: Vuonna 1988 Etelä-Afrikan silloinen lain ja järjestyksen ministeri Adriaan Vlok ja pääministeri Pieter Willem Botha järjestivät neuvoston päämajaan pommi-iskun kostoksi järjestön apartheidin vastaisesta toiminnasta.


title: NS Savannah

text: NS Savannah on maailman ensimmäinen ydinkäyttöinen rahtilaiva, ja yksi neljästä koskaan rakennetusta ydinkäyttöisestä kauppalaivasta. Alus on nimetty höyrylaiva SS Savannahin mukaan, joka oli ensimmäinen konevoimalla Atlantin ylittänyt alus.


title: NS Savannah

text: Alkuvuodesta 2007 alus hinattiin Newport Newsin satamaan, jossa siitä purettiin kaikki ydinkäyttöisyyteen liittyvät laitteet ja se puhdistettiin säteilystä.


title: NS Savannah

text: Vuonna 1955 presidentti Dwight Eisenhower ehdotti ydinkäyttöisen kauppalaivan rakentamista. Seuraavana vuonna Yhdysvaltain kongressi hyväksyi suunnitelman. NS Savannah laskettiin vesille vuonna 1962.


title: NS Savannah

text: NS Savannah oli enemmänkin ydintekniikan testialus, kuin vakavasti otettava kilpailija perinteisille dieselmoottoreilla varustetuille aluksille. Ulkomuodoltaan se muistutti enemmän suurta luksusjahtia kuin rahtilaivaa, ja matkustajakapasiteetti (hytit, ravintolat, elokuvateatteri...) söi tilaa rahdinkuljetukselta. Lisäksi aluksen rahdinkäsittelylaitteet oli suunniteltu enemmänkin ulkonäkösyistä kuin käytännöllisiksi.


title: NS Savannah

text: Näistä, ja tietenkin ydinreaktorin vaatimista turvallisuusnäkökohdista johtuen alus ei koskaan ollut kaupallisesti kannattava.


title: Janne Miikkulainen

text: Janne Miikkulainen on suomalainen sukellusyrittäjä ja Thaimaassa toimivan "Raya Divers" -sukelluskeskuksen toimitusjohtaja. Miikkulainen tuli tunnetuksi toimistaan vuoden 2004 tsunamikatastrofin yhteydessä, jossa hän kollegoineen evakuoi hädänalaisia, tiedotti kadonneista virallisia tietolähteitä todenperäisemmin tekstiviesteillä ja organisoi jälkiapua tsunamissa kärsineille paikallisille. Yhdessä Petri Ahoniemen kanssa hän on kirjoittanut kirjan "Tsunami!" (Kustannus Oy Aamulehti, 2005), jossa palataan katastrofin tapahtumiin. Pääministeri Matti Vanhanen palkitsi hänet teoistaan Suomen Leijonan ritarikunnan ansioristillä.


title: Alfred Xuma

text: Alfred Bitini Xuma (8. maaliskuuta 1893 Transkei – tammikuu 1962 Johannesburg) oli eteläafrikkalainen kansalaisaktivisti, joka toimi ANC:n puheenjohtajana vuosina 1940–1949.


title: Alfred Xuma

text: Xuma syntyi Transkeissa aristokraattiseen xhosa-perheeseen ja opiskeli nuoruudessaan New Yorkissa valmistuen lääkäriksi. Hän erikoistui gynekologiaan Glasgow’ssa ja Edinburghissa. Xuma palasi Etelä-Afrikkaan vuonna 1927 ja avasi pian vastaanoton Johannesburgiin Sophiatownin asuinalueelle.


title: Alfred Xuma

text: Vuonna 1940 hänet valittiin ANC:n puheenjohtajaksi ja virassa hän muun muassa tiivisti rotuerottelun vastaista yhteistyötä intialaisia edustaneen South African Indian Congressin kanssa. Vuonna 1949 Oliver Tambon, Nelson Mandelan ja Walter Sisulun johtajama CYL syrjäytti Xuman, koska piti tätä liian maltillisena.


title: Aura Noir

text: Aura Noir on norjalainen, Oslosta kotoisin oleva black metal -yhtye. Yhtyeen musiikkia luonnehditaan thrash metalin ja black metalin yhdistelmäksi, joka on saanut vaikuteita Slayer-, Sodom- ja Kreator-yhtyeiden musiikista.


title: Aura Noir

text: Yhtyeen perustivat vuonna 1993 Aggressor ja Apollyon, jotka tekivät yhdessä kaksi demoa ennen "Dreams Like Deserts" -EP:n julkaisua 1995. Vuonna 1996 Mayhem-yhtyeen kitaristi Blasphemer liittyi yhtyeen jäseneksi ja hän oli mukana ensimmäisen albumin julkaisuun asti.


title: Aura Noir

text: Aura Noir teki 2004 levytyssopimuksen Tyrant Syndicate Productions -yhtiön kanssa, joka on Darkthrone-yhtyeen rumpalin Fenrizin johtama yritys. Kyseisen levy-yhtiön kautta yhtye julkaisi myönteistä kritiikkiä saaneen albumin "The Merciless", jolla esiintyy vierailevina muusikkoina Nattefrost Carpathian Forest -yhtyeestä sekä Fenriz.


title: Aura Noir

text: Tällä hetkellä yhtye on tauolla rumpali Aggressorille maaliskuussa 2005 tapahtuneen onnettomuuden takia. Hän joko hyppäsi tai putosi neljännen kerroksen ikkunasta kymmenen metriä tullen jalat edellä alas. Toukokuussa 2006 vierailessaan norjalaisessa radio-ohjelmassa hän myönsi istuvansa pyörätuolissa, koska on halvaantunut vyötäröstä alaspäin.


title: Cradockin nelikkö

text: Cradockin nelikkö () on termi, jolla kutsutaan neljää nuorta Cradockin kaupungin UDF-aktivistia. Etelä-Afrikan turvallisuuspoliisi murhasi heidät vuonna 1985. Cradockin nelikön muodostivat Matthew Goniwe, Sparrow Mkhonto, Fort Calata ja Sicelo Mhlauli.


title: Cradockin nelikkö

text: Turvallisuuspoliisi kaappasi Cradockin nelikön heidän palatessaan Cradockiin Port Elizabethissa pidetystä kokouksesta. Heidät kuljetettiin Olifantshoekin solaan ja edelleen Port Elizabethiin, missä heidät pahoinpideltiin ja murhattiin. Turvallisuuspoliisi poltti ruumiit ja niiden kuljetukseen käytetyn auton 27. kesäkuuta 1985. Seitsemän poliisia (Eric Alexander Taylor, Gerhardus Johannes Lotz, Nicholas Janse van Rensburg, Harold Snyman, Johan Martin van Zyl, Hermanus Barend du Plessis ja Eugene de Kock) anoivat Totuuskomissiolta armahdusta murhasta vuonna 1998.


title: Matthew Goniwe

text: Matthew Goniwe (s. 1947 Cradock, Itä-Kap – 27. kesäkuuta 1985) oli eteläafrikkalainen opettaja ja ihmisoikeusaktivisti, jonka Etelä-Afrikan turvallisuuspoliisi murhasi ”Cradockin nelikön” jäsenenä vuonna 1985. Vuonna 2003 Etelä-Afrikan valtio myönsi Matthew Goniwelle hopeisen Luthulin kunniamerkin tämän omistautumisesta vapaalle, oikeudenmukaiselle ja demokraattiselle Etelä-Afrikalle.


title: Matthew Goniwe

text: Goniwe opiskeli Fort Haren yliopistossa opettajaksi ja töyskenteli Sam Xhallien koulussa matematiikan ja tieteiden opettajana. Hän vaikutti myös pienessä maanalaisessa järjestössä "People’s Front for the Liberation of South Africa" (PFULSA). Vuonna 1976 hänet pidätettiin poliittisesta toiminnasta yhdessä kuuden muun ryhmän aktivistin kanssa, joihin kuului Dumisa Ntsebeza. Viisi ryhmän jäsentä, mukaan lukien Matthew Goniwe, tuomittiin pitkiin vankeusrangaistuksiin vain joitakin päiviä ennen Transkein bantustanin muodollista itsenäistymistä.


title: Matthew Goniwe

text: Vapauduttuaan vankilasta Goniwe palasi opettajaksi Graaff-Reinetin kaupunkiin ja opiskeli "bachelor"-tutkinnon University of South Africassa. Vuonna 1983 Goniwe nousi Cradockin korkeita vuokria vastustaneiden mielenosoitusten johtajaksi. Etelä-Afrikan opetusministeriö yritti poliittisen painostuksen vuoksi siirtää hänet takaisin Graaff-Reinetiin, mutta tämä johti opettajien ja oppilaiden 15 kuukautta kestäneen kouluboikottiin.


title: Matthew Goniwe

text: 27. kesäkuuta 1985 turvallisuuspoliisi kaappasi Matthew Goniwen ja muut Cradockin nelikön jäsenet heidän palatessaan Cradockiin Port Elizabethissa pidetystä kokouksesta. Nelikkö kuljetettiin Olifantshoekin solaan ja edelleen Port Elizabethiin, missä heidät pahoinpideltiin ja murhattiin. Turvallisuuspoliisi poltti ruumiit ja niiden kuljetukseen käytetyn auton. Seitsemän poliisia (Eric Alexander Taylor, Gerhardus Johannes Lotz, Nicholas Janse van Rensburg, Harold Snyman, Johan Martin van Zyl, Hermanus Barend du Plessis ja Eugene de Kock) anoivat Totuuskomissiolta armahdusta murhasta vuonna 1998.


title: Emaar Properties

text: Emaar Properties on Dubaissa sijaitseva kiinteistösijoitusyhtiö. Emaarilla on paljon kiinteistöjä Arabiemiirikuntien lisäksi kansainvälisesti Lähi-idässä sekä Intiassa ja Yhdysvalloissa. Sen tunnetuin kohde on maailman korkein rakennus Burj Khalifa.


title: Cradock

text: Cradock on kaupunki Eastern Cape -provinssissa Etelä-Afrikassa. Kaupungin asukasluku vuoden 2011 laskennassa oli 36 671. Kaupunki on merkittävä villan tuotannon keskus. Lisäksi kaupungissa tuotetaan naudanlihaa, maitotuotteita ja hedelmiä. Kaupungin kuumat rikkilähteet tekevät siitä myös suositun terveysmatkailukeskuksen.


title: Cradock

text: Kaupunki perustettiin 27. elokuuta 1818 ja se on nimetty alueen entisen kuvernöörin, Sir John Cradockin mukaan.


title: Marcos Assunção

text: Marcos do Santos Assunção (s. 25. heinäkuuta 1976, Caieiras, São Paulo) on brasilialainen jalkapalloilija. Assunção pelaa keskikentän keskellä ja hänet tunnetaan erinomaisista vapaapotkuistaan. Assunção edustaa espanjalaista Real Betisin joukkuetta ja kesällä 2006 hän sai Espanjan kaksoiskansalaisuuden.


title: Marcos Assunção

text: Assunção aloitti uransa brasilialaisessa Rio Brancon joukkueessa vuosina 1993–1995. Sen jälkeen hän pelasi Brasilian suurseuroissa Santosissa ja Flamengossa kunnes sai vuonna 1999 siirron Roman joukkueeseen Italian Serie A:han. Assunção pelasi Romassa kolme vuotta, pelaten 55 liigaottelua ja tehden niissä 9 maalia.


title: Marcos Assunção

text: Vuonna 2002 Assunção siirtyi Real Betisiin. Espanjassa Assunção on kunnostautunut vapaapotkuspesialistina ja jo hänen debyyttinsä kaudella 2002–2003 toi komean maalin vierasottelussa Deportivoa vastaan. Real Betisissä Assunção on voittanut Espanjan cupin vuonna 2005, sekä pelannut Mestarien liigaa.


title: Marcos Assunção

text: Brasilian maajoukkueessa Assunção on esiintynyt 11 kertaa. Hän ei kuitenkaan ole pelannut maajoukkueessa sitten karsintatappion Chilelle vuoden 2002 MM-kilpailuiden karsinnoissa.


title: Marcos Assunção

text: Assunçãon serkku Marcos Senna on myös jalkapalloilija.


title: Barkarbyn lentoasema

text: Barkarbyn lentokenttä on Ruotsin ilmavoimien entinen tukikohta, joka sijaitsee Järfällassa, lähellä Akallan kaupunginosaa Tukholmasta pohjoiseen. Se on Ruotsin vanhin yhä käytössä oleva lentoasema, joskin nykyisin kenttä palvelee lähinnä yleisilmailuliikennettä.


title: Leather Goddesses of Phobos

text: Leather Goddesses of Phobos () on Infocomin vuonna 1986 julkaisema tekstiseikkailupeli. Peli julkaistiin useille aikansa suosituimmista tietokoneista. Peli oli ensimmäinen seksuaalisuudesta ammentava Infocomin humoristinen peli. Pelissä saa valita, kuinka "tuhmaa" materiaalia pelaajalle kirjallisessa muodossa esitetään. Pelistä tuli yksi Infocomin myydyimpiä ja sillä on jonkin sortin kulttimaine.


title: Leather Goddesses of Phobos

text: Pelin tapahtumat alkavat Ohion Upper Sandusky -nimisestä kaupungista vuonna 1936, ja koko peli on esitetty 1930-luvulla suosittujen scifi-jatkokertomusten hengen mukaisesti. Phoboksen "nahkajumalattaret" (joukko nahkaan pukeutuvien naisten näköisiä avaruusolentoja) ovat juuri viimeistelemässä suunnitelmiaan maan valloittamiseksi. Pelaajan hahmo kidnapataan nahkajumalattarien toimesta ihmiskunnan orjuuttamiseen tähtäävien suunnitelmien testaamiseksi. Jos pelaaja ei onnistu pysäyttämään avaruusolentoja, he muuttavat koko planeetan huvittelualueekseen ja planeetan miehet seksileluikseen (peli olettaa, että tämä ei olisi positiivinen lopputulos, vaikka pelaaja saattaa olla toista mieltä).


title: Leather Goddesses of Phobos

text: Pelin pakkauksessa oli mukana erilaista materiaalia, jota kutsutaan englanniksi sanalla "feelies". Ilman kyseistä materiaalia monet pelin ongelmista ovat lähes mahdottomia selvittää, joten se toimii kopiointisuojauksena. Pelin mukana tulevat tavarat olivat kaksipuolinen kartta katakombeja varten; "The Adventures of Lane Mastodon" -sarjakuvalehti, josta saa tärkeitä vihjeitä peliä varten, 3D-lasit sarjakuvalehden lukemista varten, sekä pieniä kortteja, joita peli käskee pelaajaa raaputtamaan tietyissä kohdissa peliä. Kortit ovat hajusteita, jotka toimivat raaputtamalla, ja ne kertovat pelaajalle, miltä pelin jossain tietyssä kohdassa haisee. Hajut eivät kuitenkaan liity pelin luonteesta huolimatta suoraan seksuaalisuuteen.


title: Leather Goddesses of Phobos

text: Peli on saanut mainetta ainoana tietokonepelinä, jossa on mukana haju. Lisäksi Infocom sai "SPA Excellence in Software Award" -palkinnon vuoden 1987 parhaasta tietokoneohjelmiston paketoinnista.


title: Leather Goddesses of Phobos

text: Pelissä on valittavana kolme tuhmuustasoa, jotka vaikuttavat siihen, miten paljon eksplisiittistä seksuaalista materiaalia tekstissä pelaajan luettavaksi tulee. Tasojen nimet ovat "tame" (kesy), "suggestive" (vihjaileva) ja "lewd" (rietas). Pelin pelaajan eteen tuomat ongelmat ovat samoja kaikilla tasoilla, mutta ne kuvataan paikoin täysin eri tavoin.


title: Leather Goddesses of Phobos

text: Pelissä on myös mukana myöhemmin Sierran peleihinkin lisätty "boss key", eli nappi, jolla saa näytön muutettua sellaiseksi, että työpaikalla peliä pelaavan pelaajan ohikulkeva pomo luulee pelaajan oikeasti tekevän töitä.


title: Leather Goddesses of Phobos

text: Pelaajan sukupuoli määräytyy pelin alussa sen mukaan, kumman sukupuolen WC:tä hän käyttää. Pelaaja on seksuaaliselta suuntautumiseltaan kuitenkin aina hetero.


title: DARPA

text: DARPA on Yhdysvaltain asevoimien tutkimusorganisaatio. Lyhenne tulee nimestä "Defense Advanced Research Projects Agency".


title: DARPA

text: Laitos perustettiin Yhdysvaltain puolustusministeriön direktiivillä 5105.15 7. helmikuuta 1958 nimellä ARPA eli "Advanced Research Projects Agency". Se on pikemminkin tutkimusta rahoittava organisaatio kuin varsinainen tutkimuslaitos. 23. maaliskuuta 1972 puolustusministeriö nimesi sen DARPAksi, jolloin se tuli erilliseksi virastoksi. 22. helmikuuta 1993 nimi muuttui jälleen ARPAksi ja maaliskuussa 1996 organisaatiosta tuli taas DARPA.


title: DARPA

text: DARPA on rahoittanut muun muassa Internetin kehityksen 1960-luvulla (ARPANET). Tuolloin ja osin edelleenkin sen rahoituksella pyritään kehittämään teknologiaa siten, että yliopistojen jne. kautta tutkimusten tulokset julkistetaan. DARPAn kehityshankkeilla on ollut merkittävä vaikutus myös mikrotietokoneen syntyyn.


title: DARPA

text: DARPA kehitti Yhdysvaltain ensimmäisiä satelliitteja, mutta se ei ole sotilaallinenkaan avaruusjärjestö, jossa roolissa Yhdysvalloissa ovat eri aselajien organisaatiot (esimerkiksi Yhdysvaltain ilmavoimien Space Command).


title: Örebron lentoasema

text: Örebron lentoasema sijaitsee 10 kilometriä Örebrosta lounaaseen. Se on matkustajamäärissä mitattuna Ruotsin 23. suurin ja rahtimäärissä mitattuna Ruotsin 4. suurin lentoasema. Lentoasema avattiin vuonna 1979. Vuonna 2005 Örebron lentoaseman kautta kulki yhteensä 86 283 matkustajaa.


title: Argentiinan Grand Prix 1998

text: Argentiinan Grand Prix 1998 oli Formula 1 -sarjan osakilpailu, joka ajettiin 12. huhtikuuta 1998 Autódromo Oscar Alfredo Gálvez -radalla. Kilpailun voitti Ferrarin Michael Schumacher, joka lähti kilpailuun lähtöruudusta kaksi. Voitto oli Schumacherille kauden ensimmäinen. Kilpailu on viimeisin Argentiinan Grand Prix Formula 1 -sarjassa.


title: Argentiinan Grand Prix 1998

text: Paalupaikalta lähtenyt David Coulthard sijoittui kuudenneksi, koska hän pyörähti pariin otteeseen ohitustilanteessa.


title: Argentiinan Grand Prix 1998

text: Kilpailun nopeimman kierroksen ajoi Benettonin Alexander Wurz. Nopein kierros oli Benetton-tallin neljäs perättäinen Argentiinan GP:ssä. Nopein kierros oli Wurzin ensimmäinen.


title: Mika Lietzén

text: Mika Lietzén (s. 6. kesäkuuta 1974 Turku) on turkulainen sarjakuvataiteilija ja kuvittaja. Lietzén on palkittu Kemin sarjakuvakilpailussa kolmeen otteeseen (2. sija vuonna 2000, 1. sija 2002 ja 3. sija 2005) ja hän voitti Sarjis 2004 -kilpailun pääpalkinnon. Vuonna 2000 Lietzén oli mukana perustamassa Asema Kustannusta, joka on julkaissut kotimaista taidesarjakuvaa.


title: Ole Bull

text: Ole Borneman Bull (5. helmikuuta 1810 – 17. elokuuta 1880) oli norjalainen viulisti ja säveltäjä.


title: Ole Bull

text: Ole Bull syntyi Bergenissä. Hän vietti hetken Saksassa ja lähti sen jälkeen Pariisiin. Vuosina 1836–1837 hän piti 274 konserttia Irlannissa ja Englannissa. Lisäksi hän vieraili useaan otteeseen Yhdysvalloissa. 24. toukokuuta 1853 hän osti 11 144 eekkeriä maata Pennsylvaniasta. Bull kuoli Lysøenin saarella syöpään vuonna 1880. Hänet haudattiin Bergeniin ja hänen kotinsa on nyt museoitu.


title: Ole Bull

text: Ole Bull sävelsi muun muassa "Paimentytön sunnuntain" ja viulukonserton. Lisäksi hän oli mukana perustamassa ensimmäistä norjankielistä teatteria Bergeniin 1850. Bergenissä on nyt hänen kunniakseen pystytetty patsas.


title: Ole Bull

text: Norwegian Air Shuttle on maalauttanut Bullin kuvan yhden Boeing 787-9 -koneensa pyrstöön. Lisäksi Bullin kuva on aiemmin ollut sittemmin käytöstä poistetun Boeing 737-800 -koneen pyrstössä.


title: Bantuopetuksen laki

text: Bantuopetuksen laki vuodelta 1953 oli Etelä-Afrikan säädös, joka määritteli maan mustan enemmistön kouluolot apartheid-järjestelmän aikana. Lain perusteella kaikki oppilaitokset eroteltiin rotujen perusteella. Lain valmistelleen alkuasukasasian ministerin Hendrik Verwoerdin mukaan afrikkalaisille tuli opettaa heidän omaa kulttuuriperinnettään, ja koulujärjestelmän" "tulee valmentaa ja opettaa ihmisiä heidän elämänsä mahdollisuuksien mukaisesti"". Hallitus sääteli bantukoulutuksen sisältöä, ja koulukirjat sisälsivät yleisesti sellaisia lauseita kuin "Kafferi on varastanut veitsen, tämä kafferi on laiska".


title: Hämeen Kokoomus

text: Hämeen Kokoomus on Kokoomuksen Kanta-Hämeen ja Päijät-Hämeen käsittävä piirijärjestö, joka valmistelee Kokoomuksen Hämeen vaalipiirin ehdokasasettelun eduskuntavaaleihin. Piirillä on 2015 eduskuntavaalien jälkeen kolme kansanedustajaa: Sanni Grahn-Laasonen, Timo Heinonen, Kalle Jokinen. Muita ehdokkaita olivat Sari Rautio, Kristiina Hämäläinen, Merja Vahter, Pekka Romo, Juha Isosuo, Titta Andersson-Bohren, Tuomo Riihilahti, Francis McCarron, Sari Niinistö ja Ilkka Viljanen.


title: Hämeen Kokoomus

text: Kunnallisesti Hämeen Kokoomus on vahva. Kanta- ja Päijät-Hämeen eli Etelä-Hämeen kuntien 843 kunnanvaltuutetuista 224 on kokoomuslaista, mikä tarkoittaa 27 %:n osuutta.Hämeen Kokoomuksen muodostavat puolueen paikallisyhdistysten yhteistyöelimet, kunnallisjärjestöt. Kunnallisjärjestöt vastaavat myös kunnallisen päätöksenteon koordinoinnista kunnan eri osissa tai kiinnostuspiireissä toimivien perusyhdistysten kesken.


title: Hämeen Kokoomus

text: Hollolan Kokoomuksen muodostavat kaksi yhdistystä: Hollolan Kokoomus ry ja Salpakankaan Kokoomus ry. Kumpikin yhdistys asetti eduskuntavaaleihin 2007 yhden ehdokkaan, Sari Hyytiäisen ja Heikki Mantereen.


title: Hämeen Kokoomus

text: Hollolan Kokoomuksen piiristä viimeinen Hämeen vaalipiiristä valittu kansanedustaja oli Timo Seppälä, joka ei asettunut ehdokkaaksi. Timo Seppälää ennen kansanedustajana oli Kyösti Toivonen, joka valittiin eduskunnan päätöksellä 1995 myös yhdeksi Suomen ensimmäisistä Euroopan parlamentin jäseneksi Suomen liittyessä Euroopan unioniin. Kyösti Toivonen on toistaiseksi ainut Päijät-Hämeestä europarlamenttiin valittu.


title: Hämeen Kokoomus

text: Kunnallisvaaleissa 2004 valittiin Hollolan kunnanvaltuustoon yhdeksän kokoomuslaista kunnanvaltuutettua Hollolan Kokoomus ry:stä ja neljä Salpakankaan Kokoomus ry:stä. Edellisen piiristä neljä on kunnanhallituksen jäsentä sekä heistä valittiin myös Hollolan teknillisen lautakunnan ja ympäristölautakunnan puheenjohtajat.


title: Hämeen Kokoomus

text: 14 kunnanvaltuutetulla Hollolan Kokoomus ry ja Salpakankaan Kokoomus ry. muodostavat Hollolan kunnanvaltuuston suurimman valtuustoryhmän. Yhteensä kunnanvaltuutettuja on 43, joista Kokoomuksen perusyhdistyksistä 33%.


title: Hämeen Kokoomus

text: Lahdessa Kokoomus on suhteellisen vahva. Sillä on sen jälkeen kun oman valtuustoryhmän perustaneen entisen sosiaalidemokraattisen valtuutetun siirryttyä Kokoomuksen valtuustoryhmään eniten kaupunginvaltuutettuja, kaksikymmentä 59:stä. Myös muodollisesti sen asema vahvistunee, koska keskiryhmät tukivat Lahden kaupunginjohtajaksi kokoomuslaisen ehdokkaan. Lisäksi sen ehdokas, Ilkka Viljanen, tuli valituksi kansanedustajaksi eduskuntavaaleissa 2007.


title: Hämeen Kokoomus

text: 1925 vaaleissa kaupunginvaltuutettujen lisääntyminen 24:stä 30:een perustui siihen, että Kartanon alue liitettiin Hollolan kunnasta Lahden kaupunkiin. Kaupunginvaltuutettujen lukumäärän väheneminen johtui vuoden 1925 kunnallislaista, jonka mukaan kunnallisia täydennysvaaleja ei enää järjestetty ja siirryttiin valtuutettujen määriltään parittomiin valtuustoihin.


title: Himi

text: Himi () on kaupunki Toyaman prefektuurin luoteisosassa, Japanissa. Se perustettiin alun perin 1889. Kaupungissa on arviolta 55 000 asukasta ja sen pinta-ala on 230,23 k㎡. Himin pääelinkeinot ovat maatalous ja kalastus. Kaupungin tunnuksina toimivat kukista lilja, pensaista atsalea ja puista tsumama.


title: Himi

text: Prefektuurijärjestelmän tullessa käyttöön 1871, liitettiin Himi osaksi Kanazawan prefektuuria. Kanazawan jakautumisesta Toyaman prefektuurin muodostumiseen 1883 saakka, Himi kuului Ishikawan prefektuuriin. Himin kaupunki muodostettiin 1889 ja piirikunta 1896. Himin rajat muuttuivat kolme kertaa kunnes vakiintuivat nykyisille paikoilleen 1954. Toyaman prefektuurin vanhin hautakammio, Kofun-kauden alusta peräisin oleva Yanagida-Nunoo-Yama sijaitsee Himissä.


title: Eino Kalima

text: Eino Armas Kalima (vuoteen 1906 Landgren, 19. huhtikuuta 1882 Sääminki – 14. helmikuuta 1972 Helsinki) oli suomalainen teatterinjohtaja ja ohjaaja sekä professori.


title: Eino Kalima

text: Eino Kalima syntyi Säämingin Kallislahdessa tilanomistaja ja valtiopäivämies Hugo Landgrenin (myöhemmin Kalima) perheeseen. Hänen veljensä oli kielitieteilijä Jalo Kalima. Eino Kalima kävi koulua Savonlinnassa ja pääsi ylioppilaaksi Suomalaisesta Realilyseosta 1900. Sen jälkeen hän valmistui kandidaatiksi Helsingin yliopistosta ja opiskeli stipendiaattina Moskovassa (1904–1907) ja Pietarissa (1907–1908). Tällöin hän perehtyi hyvin venäläiseen teatteriin ja alkoi kääntää venäläistä näytelmäkirjallisuutta. Hän toimi myös kirjallisuudentutkijana ja näytelmäkriitikkona.


title: Eino Kalima

text: Venäjän vallankumous esti Kaliman suunnittelemat jatko-opinnot Venäjällä. Kotimaahan palattuaan hän ryhtyi kirjallisuus- ja teatteriarvostelijaksi ja kirjallisuuden suomentajaksi. Maltillisen ja älykkään kriitikon maineeseen noussut Kalima otettiin 1913 Kansallisteatterin johtokuntaan ja 1914 sen apulaisjohtajaksi. Suomen itsenäistyttyä hän toimi pitkäaikaisena Kansallisteatterin johtajana vuosina 1917–1950. Hänen tehtäviinsä kuului myös teatterin pääohjaajana toimiminen. Slaavilaisten kielten taitajan hän ohjasi paljon venäläisiä, puolalaisia ja tšekkiläisiä näytelmiä. Taiteellisen työn osalta Kalima tunnetaan etenkin Tšehov-kääntäjänä ja -ohjaajana. Kaliman tunnetuimpia Tšehov-käännöksiä ovat "Kirsikkapuisto" (1960) ja "Vanja-eno" (1960). Lisäksi hänet tunnetaan muun muassa Leo Tolstoin "Anna Kareninan" alkuperäisenä kääntäjänä.


title: Eino Kalima

text: Eino Kalima sai professorin arvonimen vuonna 1947. Kaliman mukaan on nimetty "Eino Kalima -palkinto". Sen jakaa joka kolmas vuosi erillinen palkintolautakunta, johon on kuulunut muun muassa teatteriarvostelijoita, ansiokkaasta Suomen Kansallisteatterissa tehdystä ohjauksesta.


title: Beyers Naudé

text: Christiaan Frederick Beyers Naudé (10. toukokuuta 1915 – 7. syyskuuta 2004) oli eteläafrikkalainen afrikaaneri pappi, teologi ja apartheidin vastustaja.


title: Beyers Naudé

text: Naudé oli isänsä tavoin Etelä-Afrikan reformoidun kirkon pappi ja liittyi nuorena myös Broederbondiin, jota hänen isänsä oli ollut perustamassa. Hän alkoi kuitenkin epäillä kirkkonsa saarnaamaa apartheid-järjestelmän siunaavaa rotuoppia osallistuttuaan roduttomiin jumalanpalveluksiin 1950-luvulla. Sharpevillen verilöylyn jälkeen vuonna 1960 hänen epäilyksensä kirkon oppia kohtaan lisääntyivät ja hän oli samana vuonna ainoa Etelä-Afrikan reformoidun kirkon edustaja, joka kannatti Kirkkojen maailmanneuvoston julistusta, joka hylkäsi apartheidin teologisen pohjan.


title: Beyers Naudé

text: Vuonna 1963 hän erosi tehtävästään seurakuntapastorina ja myös luopui Broederbondin jäsenyydestä. Vuonna 1980 hänet hyväksyttiin papiksi Etelä-Afrikan mustien reformoituun kirkkoon. Vuodesta 1977 vuoteen 1984 hän oli hallituksen kommunismin hävittämislain voimalla annetun pannamääräyksen alaisena. Pannamääräyksen päätyttyä hänestä tuli Etelä-Afrikan kirkkojen neuvoston pääsihteeri arkkipiispa Desmond Tutun jälkeen. Hän kuului myös ainoana afrikaanerina ANC:n delegaatioon maan demokratisoimisneuvotteluissa 1990-luvun alussa, vaikka ei virallisesti koskaan ollut puolueen jäsen.


title: Audi Q7

text: Audi Q7 on Audin ensimmäinen vastaus Euroopassakin nopeasti suosiotaan kasvattaneeseen kaupunkimaasturiluokkaan. Se on suurikokoinen seitsemän hengen istuttava maastohenkilöauto, jonka ominaisuudet on kuitenkin suunniteltu pääasiassa maantieajoon.


title: Audi Q7

text: Q7 perustuu vuonna 2003 Detroitin autonäyttelyssä esiteltyyn Pikes Peak quattro -konseptiautoon. Varsinainen tuotantomalli esiteltiin Frankfurtin autonäyttelyssä syksyllä 2005.


title: Audi Q7

text: Vuonna 2005 autovalmistaja Nissan haastoi Audin oikeuteen Q-kirjaimen käytöstä automalleissa. Audi käyttää kirjainta Q osoittamaan quattro-nelivetomallejaan. Muita tämän luokan autoja ovat mallit Q3 ja Q5.


title: Audi Q7

text: Vuoden 2006 Euro NCAP -kolaritestistä Q7 sai tulokseksi neljä tähteä viidestä. Vuonna 2015 testattu toisen sukupolven malli ansaitsi täydet viisi tähteä.


title: Audi Q7

text: Auton mitat:Suomessa myynnissä on tällä hetkellä kaksi moottorivaihtoehtoa:


title: Audi Q7

text: Syksyllä/loppukesästä 2015 esiteltiin uusi vähätehoisempi 3.0 TDI-moottori


title: Audi Q7

text: Syyskuun 2006 Pariisin autonäyttelyssä Audi ilmoitti asentavansa ensimmäisenä autovalmistajana henkilöautoon V12-dieselmoottorin. Moottorin tehoksi ilmoitettiin 500 hevosvoimaa ja vääntömomentiksi 1 000 newtonmetriä. Valmistukseen siirtyessään tämä on ylivoimaisesti tehokkain sarjavalmisteinen dieselmoottori. Tällä moottorilla varustettu painava maastoauto kiihtyy nollasta sataan 5,5 sekunnissa. Inspiraationa tälle julkistukselle toimi Audin voitto vuoden 2006Le Mansin 24 tunnin ajoissa. Audin voitto oli ensimmäinen Le Mansissa dieselmoottorilla varustetulla autolla.


title: Prudhomme

text: Prudhomme on muun muassa seuraavien henkilöiden sukunimi:


title: Luettelo Afrikan keskuspankeista ja valuutoista

text: Tässä artikkelissa on listattu Afrikan valuutat ja keskuspankit.


text: Afrikassa on lukuisten kansallisten keskuspankkien ja kansallisten valuuttojen lisäksi yksi 14 maan yhteinen valuutta, CFA-frangi. CFA-frangi jakautuu kahteen alueeseen, joilla on omat keskuspankkinsa: Länsi-Afrikan Banque Centrale des Etats de l'Afrique de l'Ouest (BCEAO) ja Keski-Afrikan Banque des Etats de l'Afrique Centrale (BEAC).


title: Olli Kunnari

text: Olli Kunnari (s. 2. helmikuuta 1982 Alahärmä) on suomalainen lentopalloilija, joka pelaa Vammalan Lentopallossa, Mestaruusliigassa. Kunnari on pelannut ammatikseen ulkomailla niin Ranskan, Puolan, Kreikan kuin myös Turkin pääsarjoissa. Urallaan hänet on valittu sekä Puolan että Ranskan liigan tähdistöjoukkueeseen. Kotimaan pääsarjassa Kunnari on valittu parhaimmaksi pelaajaksi neljästi (2004, 2012, 2013, 2014) sekä samaisina vuosina myös liigan tähdistökentälliseen. Vuoden lentopalloilijaksi Suomessa hänet valittiin vuonna 2014. Suomen lentopallomaajoukkueessa Kunnari on pelannut yhteensä 252 A-maaottelua jakaen Kai Mattilan kanssa kaikkien aikojen tilaston kuudennen tilan maaottelumäärässä.


title: Olli Kunnari

text: Kunnari on voittanut kolme kertaa Suomen mestaruuden sekä kerran Kreikan mestaruuden ainoana suomalaisena mieslentopalloilijana.


title: Olli Kunnari

text: Kunnari aloitti lentopallon 6-vuotiaana Alahärmän Kisassa. Hän muutti 17-vuotiaana Varalaan opiskelemaan Urheilulukiossa, jossa hän myös harjoitteli nuorten maajoukkueen kanssa. Varalassa Kunnari pelasi Ykkössarjaa nuorten maajoukkueen mukana, mutta hän edusti samalla kaudella Varalan lisäksi myös Kauhavan Wisaa.


title: Olli Kunnari

text: Varalasta Kunnari kiinnitettiin SM-liigaan, Vammalan Lentopalloon kaudeksi 2000-2001. Vammalassa Kunnari sai kehittyä rauhassa kaksi vuotta, kunnes hän teki sopimuksen liigan kärkiseuroihin kuuluneen Pielaveden Sammon kanssa. Ensimmäisellä kaudellaan Sammossa Kunnari voitti uransa ensimmäisen SM-mitalinsa liigassa, pronssia.


title: Olli Kunnari

text: Seuraavalla kaudella Sampo ja Kunnari voittivat SM-kultaa. Kunnari oli Sammon kantavia voimia jo ensimmäisellä kaudella, mutta toisella kaudella rooli kasvoi entisestään. Se näkyi myös henkilökohtaisissa palkinnoissa. Kunnari valittiin liigan parhaimmaksi pelaajaksi ja tähdistöjoukkueeseen. Kauden jälkeen Kunnari teki sopimuksen Ranskan liigaan Beauvaisin joukkueeseen.


title: Olli Kunnari

text: Ranskassa Kunnarin urakehitys seuraili samanlaista kaavaa kuin Suomessakin. Beauvaisin joukkue oli liigassa keskikastia, missä Kunnari sai kehittyä rauhassa, kuten aikoinaan VaLepassa pelatessaan. Kahden Beauvaisissa pelatun vuoden jälkeen Ranskan liigan kärkijoukkue Cannes tarjosi Kunnarille sopimusta. Sopimus tehtiin ja siirto oli valmis kesällä 2006. Cannesissa Kunnari sai samalla tavalla vastuuta kuin Sammossa pelatessaan. Aloituskokoonpanossa hän oli koko kauden ja onnistumisia tuli hyvin. Joukkue sijoittui lopulta liigassa jaetulle kolmannelle sijalle.


title: Olli Kunnari

text: Toisella kaudellaan Cannes-kaudellaan Kunnarin joukkue oli yksi liigan ennakkosuosikeista. Joukkue voitti Ranskan cupin kauden mittaan sekä pelasi Mestareiden Liigassa. Runkosarjan voiton Cannes varmisti hyvissä ajoin ja lähti välieräsarjaan Poitiersia vastaan suosikkina. Joukkue putosi kuitenkin yllättäen välierissä ja jäi jaetulle kolmannelle sijalle. Media valitsi kauden päätteeksi Olli Kunnarin liigan tähtikentälliseen.


title: Olli Kunnari

text: Kauden 2008 jälkeen Kunnari siirtyi Puolan lentopalloliigaan hakemaan uusia haasteita hallitsevan pronssijoukkueen AZS Olsztynin riveistä. Puolassa Kunnari nousi joukkueensa päähyökkääjäksi, jopa ohi hakkureiden ja hän olikin yksi sarjan tehokkaimmista yleispelaajista. Kauden keskivaiheilla hänet valittiin tähdistöotteluun. Lopulta Kunnarin Olsztyn sijoittui sarjassa viidenneksi.


title: Olli Kunnari

text: Kaudeksi 2009-2010 Kunnari siirtyi Ateenaan, Kreikan liigan hallitsevaan tuplamestariin Olympiakosiin. Olympiakoksessa Kunnari voitti heti ensimmäisellä kaudellaan Kreikan mestaruuden. Kentän ulkopuolella Kunnari joutui kantamaan huolta perheestään, kun hänen vaimonsa sairastui masennukseen perhettä vaivanneen pitkän sairastelukierteen jälkeen. Vaimo ei kyennyt huolehtimaan lapsista, ja Olli totesi tilanteen voimattomana kesken pelikauden Kreikassa. Kunnari puhui valmentajansa kanssa ja sai käväistä perheensä luona Suomessa kesken kauden. Muuten perheen arkea Suomessa alkoivat auttaa isovanhemmat ja kodinhoitaja. Vaiheikas kausi Kreikassa riitti Kunnarille ja hän siirtyi Turkin rahakkaaseen liigaan, Istanbulin joukkueen riveihin. Myös hänen perheensä ja masennuksesta toipunut puoliso lähtivät Turkkiin. Kunnarin uusi seura lähti kauteen suurin toivein tavoitellen maan mestaruutta, cup-mestaruutta sekä Challenge cupin voitto. Tuloksena olivat pronssit ja kaksi puolivälieräpaikkaa. Kunnari kärsi kauden aikana lievistä ongelmista selkänsä kanssa.


title: Olli Kunnari

text: Kunnari teki paluun kaudeksi 2011-2012 yllättäen Suomen pääsarjaan, kun hän esiintyi VaLePan riveissä yksivuotisella sopimuksella. Heti ensimmäisistä peleistä lähtien Kunnari oli joukkueen tärkein pelaaja. Hän dominoi liigaa, mistä esimerkkinä peräti jokaisena pelikauden kuukautena liigan tähtiseitsikkoon valinta. Kunnari kruunasi kauden VaLepan riveissä Suomen mestaruuteen. Hänet valittiin miesten tähdistökentälliseen kauden päätteeksi ja liigan parhaimmaksi pelaajaksi.


title: Olli Kunnari

text: Kaudella 2012-2013 Kunnari saavutti pronssia Mestaruusliigassa VaLePan paidassa. Hän oli runkosarjan pistepörssin neljäs ja ässätilaston kakkonen. Kuukauden tähdistöön hänet valittiin neljä kertaa kuudesta mahdollisesta. Kaudella 2013-14 VaLePa voitti Kunnarin johdolla Suomen mestaruuden ja oli Suomen Cupissa hopealla. Kunnari oli vuoden lentopalloilija Suomessa, vuoden liigapelaaja kolmannen kerran peräjälkeen ja valittiin myös tähdistökentälliseen.


title: Olli Kunnari

text: VaLePa eteni runkosarjan voittoon Olli Kunnarin tahdittamana myös kaudella 2014-2015. Välierissä joukkue tippui Hurrikaanille ja otti lopulta pronssia. Pronssimitali oli Kunnarille uran kolmas Suomesta. Kaudella 2015-16 Kunnari aloitti tavanomaista vähemmän otteluita VaLePan avausseitsikossa. Konkaripelaaja keskittyi erityisesti lentopalloliigan kärkijoukkueita vastaan pelattuihin otteluita sekä Eurocupin taistoihin. CEV-cupissa VaLePa selviytyi puolivälieriin eli 8. parhaan joukkoon. Lentopalloliigassa vammalalaiset jäivät toiseksi häviten finaalisarjan Tiikereille voitoin 4-0. Kunnarin panos oli finaaleissa odotuksia heikompi, kun vatsalihasvamma haittasi hänen peliään. Yleispelaaja valittiin jälleen liigan tähdistökentälliseen kauden 2015-16 päätteeksi.


title: Olli Kunnari

text: Kunnari solmi 1-vuotisen jatkosopimuksen VaLePan kanssa toukokuussa 2016.


title: Olli Kunnari

text: Suomen lentopallomaajoukkueessa Kunnari debytoi vuonna 2002 Tunisiaa vastaan käydyssä maaottelussa. Ensimmäisten A-maaotteluiden jälkeen Kunnari nousi nopeasti maajoukkueen avausseitsikon runkopelaajaksi. Vuonna 2007 käydyissä lentopallon EM-kisoissa Kunnari oli yksi Suomen parhaimmista pelaajista: hän oli turnauksen ässäsyöttötilaston kolmas ja vastaanottotilaston toinen. Suomi sijoittui historiallisesti EM-kisoissa lopulta neljänneksi. Matkalla mitalipeleihin joukkue kaatoi Kunnarin siivittämänä muun muassa hallitsevan MM-hopeamitalistin Puolan ja MM-pronssimitalisti Bulgarian.


title: Olli Kunnari

text: Vuoden 2007 EM-karsinnoissa EM-kisoihin lunastetun paikan jälkeen Kunnari on ollut johdattamassa miesten maajoukkuetta jokaisissa karsinnoissa ja esiintynyt myös EM-kisoissa vuosina 2009, 2011, 2013 ja 2015. Suomi ei ole menestynyt myöhemmissä EM-kisoissa kuitenkaan yhtä hyvin kuin Moskovan EM-kisoissa 2007.


title: Olli Kunnari

text:
MM-karsinnoissa 2014 kisoihin Kunnari oli mukana suuressa roolissa Suomen selvittäessä paikan vuosikymmenten tauon jälkeen lajin suurimpaan arvokilpailuun. Puolassa syksyllä 2014 käydyissä MM-kisoissa alahärmäläislähtöinen yleispelaaja oli Suomen paras pelaaja: Urheilusanomien toimittaja Jari Perkiö muun muassa kirjoitti, että Kunnari olisis mahtunut minkä tahansa maan avausseitsikkoon kisojen aikana. Suomi saavutti historiansa parhaimman MM-tuloksen ollen yhdeksäs MM-kisoissa. YLE:n verkkoäänestyksessä Kunnari valittiin parhaimmaksi pelaajaksi suomalaisjoukkueesta. Kisojen päätösottelun jälkeen Kunnari pohti maajoukkueuransa jatkoa, mutta ei vielä päättänyt uransa jatkosta. Kunnari oli poissa maajoukkuepeleistä kesän 2015 maailmanliigassa, mutta teki paluun syksyllä käydyissä EM-kisoissa. EM-kisojen jälkeen Kunnari päätti, että maaottelut ovat ainakin toistaiseksi ohitse eikä hän osallistu olympiakarsintoihin.
2000–01: Vammalan Lentopallo


title: Olli Kunnari

text: 2001–02: Vammalan Lentopallo


title: Olli Kunnari

text: 2002–03: Pielaveden Sampo


title: Olli Kunnari

text: 2003–04: Pielaveden Sampo


title: Olli Kunnari

text: 2004–05: Beauvais


title: Olli Kunnari

text: 2005–06: Beauvais


title: Olli Kunnari

text: 2006–07: Cannes


title: Olli Kunnari

text: 2007–08: Cannes


title: Olli Kunnari

text: 2008–09: AZS Olsztyn


title: Olli Kunnari

text: 2009–10: Olympiakos SC


title: Olli Kunnari

text: 2010–11: IBB Istanbul


title: Olli Kunnari

text: 2011–: Vammalan Lentopallo


title: Das Wesen des Christentums

text: Das Wesen des Christentums (Kristinuskon olemus) on vuonna 1841 julkaistu Ludwig Feuerbachin kirja. Kirja selittää Feuerbachin filosofiaa ja arvostelee uskontoa. Feuerbachin teoriaa vieraantumisesta käytettiin myöhemmin Karl Marxin vieraantumisteoriassa. Teosta ei ole suomennettu.


title: Beorn

text: Beorn on J. R. R. Tolkienin kirjassa "Hobitti eli sinne ja takaisin" esiintyvä henkilöhahmo. Hän on ihminen, joka voi muuttua suureksi karhuksi. Beorn elää kesyjen hevostensa kanssa puisessa talossa Sumuvuorten ja Synkmetsän välissä.


title: Beorn

text: Beorn vastaanottaa Bilbon, Gandalfin ja kolmetoista kääpiötä luokseen ja auttaa heitä. Viiden armeijan taistelussa Beorn pelastaa Thorinin örkeiltä ja tappaa heidän johtajansa Bolgin. Myöhemmin hänestä tulee Anduinin laakson ihmisten päällikkö, ja hänen mukaansa tuota kansaa kutsutaan beorningeiksi.


title: Beorn

text: "Hobitti"-elokuvatrilogiassa Beornia näyttelee Mikael Persbrandt.


title: Thorin Tammikilpi

text: Thorin II Tammikilpi on J. R. R. Tolkienin luoma fiktiivinen hahmo kirjassa "Hobitti eli sinne ja takaisin" ja kirjassa "Keskeneräisten tarujen kirja".


title: Thorin Tammikilpi

text: Thorin syntyi vuonna 2746 Kolmatta Aikaa ja kuoli vuonna 2941. Hän oli kuollessaan 195-vuotias. Thorin oli kääpiö Durinin heimoa (yksi kääpiöiden seitsemästä heimosta) ja ehti olla heimon kuningas 91 vuotta. Thorin oli kääpiöksi kookas ja erityisen voimakas ja urhoollinen. Thorinilla oli nuorempi veli Frerin ja sisar Dis. Thorin soitti harppua. Hänen isoisänsä Thrór oli Ereborin eli Yksinäisen vuoren Vuorenalainen Kuningas Lohikäärme Smaug Kultaisen hyökätessä Yksinäiselle vuorelle. Thorinin isä Thráin II ja isoisä selvisivät elossa pakenemalla Ereborin sisältä salaista käytävää pitkin. Thorin säilyi elossa Smaugin vallatessa vuoren, koska sattui juuri silloin olemaan ulkona. Smaug ajoi Thorinin maanpakoon yhdessä muiden eloonjääneiden kääpiöiden kanssa. Tähän aikaan Thorin oli 24-vuotias. Taakseen kääpiöt jättivät suuren kulta-, hopea- ja jalokiviaarteen, jonka päällä lohikäärme Smaug nukkui vuoren alimmassa suuressa aarrekammiossa.


title: Thorin Tammikilpi

text: Paon jälkeen Thorinin isoisä ja heimon kuningas Thrór musertui henkisesti ja jätti kansansa. Hän lähti vaeltamaan etelään mukanaan vain yksi kumppani, Nar. Nar palasi 20 vuoden kuluttua ja kertoi heidän vaeltaneen Moriaan, missä Örkkipäällikkö Azog oli vanginnut heidät ja polttanut nimensä kuningas Throrin otsaan häpäistäkseen kääpiökuninkaan. Nar päästettiin vankeudesta vapaaksi, jotta hän veisi kääpiöille tiedon heidän kuninkaansa hirvittävästä kohtelusta.


title: Thorin Tammikilpi

text: Thorin ja Thráin sekä muut eloonjääneet kääpiöt vaelsivat Ereborista paettuaan Mustainmaahan ja ansaitsivat alussa elantonsa seppinä ja töissä kaivoksissa jopa louhimassa hiiltä, mitä kääpiöt pitivät alempiarvoisena työnä. Kääpiöt olivat nimittäin ylpeä ja uljas kansa, jonka metallintyöstötaidot olivat joissakin tapauksissa jopa haltioita paremmat. Aikaa myöten Thorin väkensä kanssa vaurastui ja oli jopa melkoisen varakas, mutta jatkuvasti hänen mieltään silti poltti halu saada Ereborin aarre takaisin ja palauttaa Vuorenalainen Kuningaskunta. Tämä ja halu kostaa Smaugille teki hänet levottomaksi ja halukkaaksi lähtemään Ereboriin.


title: Thorin Tammikilpi

text: Narin tuoma tieto Thrórin kohtalosta suututti Thráinin ja hän kokosi suuren kääpiöarmeijan ja aloitti Kääpiöiden ja Örkkien Sodan Thorinin ollessa vielä nuori 53-vuotias kääpiö. Kääpiöarmeija marssi Sumuvuorille Morian itäiselle portille. Siellä Dimrillin laaksossa käydyssä Azanulbizarin taistelussa Thorin osoitti suurta taitoa ja urhoollisuutta nuoruudestaan huolimatta. Kesken taistelun hänen kilpensä särkyi ja hän kaappasi suojakseen tammen oksan, mistä hän sai nimen Tammikilpi. Taistelussa örkkien johtaja Azog lyötiin, mutta kääpiöt kokivat myös raskaita tappioita, ja muun muassa Thorinin veli Frerin kaatui. Moriaa ei kuitenkaan pystytty valtaamaan takaisin, mutta portin raosta Dáin Rautajalka näki vilaukselta kaivoksessa liikkuvan kauhistuttavan balrogin.


title: Thorin Tammikilpi

text: Myöhemmin Kolmannen Ajan vuonna 2941 velho Gandalfin johdolla Thorin muodosti 12 muun kääpiön ja hobitti Bilbo Reppulin kanssa seurueen Smaugin lyömiseksi. Thorinin tunsi sinisestä huppuviitasta, jonka hupusta roikkui hopeinen tupsu. Seurueen jäsenet olivat: Thorin, Balin (myöhemmin vähän aikaa Morian ruhtinas), Glóin, Dwalin, Kíli (äiti Dis), Fíli (äiti Dís), Dori, Nori, Ori, Óin, Bifur, Bofur, Bombur ja tietenkin Hobitti Bilbo Reppuli. Luettelo Keski-Maan sivuhahmoista sisältää lisätietoja Thorinin seurueen jäsenistä. Thorin taisteli hiisiä ja hukkia vastaan Viiden armeijan taistelussa. Hän hyökkäsi Pohjoisen örkkien päällikön Bolgin henkivartiokaartia vastaan 12 toverinsa kanssa ja joutui saarroksiin ja haavoittui pahoin keihäiden lävistettyä hänet. Ennen kuin hän kuoli hänet kantoi pois taistelutantereelta Beorn, joka oli karhuksi muuttuneena tullut taistelemaan. Kuolinvuoteellaan Thorin ehti tavata Bilbo Reppulin ja pyytää anteeksi ahneuden ja kullanhimon synnyttämiä pahoja tekojaan ja sanojaan. Bilbo itki katkerasti huopaan kääriytyneenä Thorinin kuolemaa.


title: Thorin Tammikilpi

text: Thorin Tammikilpi haudattiin Yksinäiseen vuoreen. Hänen rinnalleen asetettiin Arkkikivi eli Vuoren Sydän, joka oli kääpiöiden aarteen suurin ja arvokkain jalokivi. Arkkikivi oli omavaloinen ja hohti himmeästi pimeässäkin. Thorinin haudan päälle asetettiin Orkrist, haltioiden Gondolinissa takoma miekka, jonka retkikunta löysi Sumuvuorten länsipuolelta peikkojen luolasta. Haltiakuningas Thranduil otti miekan Thorinilta, mutta palautti sen Thorinin kuoltua. Orkrist alkoi hohtaa sinistä valoa, jos hiidet lähestyivät sitä, eikä Ereborin kääpiöitä siksi enää koskaan yllätetty.


title: Piri

text: Piri tarkoittaa seuraavia asioita ja henkilöitä:


title: Juan Pablo Sorín

text: Juan Pablo "Juanpi" Sorín (s. 5. toukokuuta 1976 Buenos Aires, Argentiina) on argentiinalainen jalkapalloilija. Hän pelasi yleensä vasemmalla laidalla joko puolustuksessa tai keskikentällä.


title: Juan Pablo Sorín

text: Sorín edusti viimeisenä seuranaan Brasilian pääsarjan Cruzeiroa. Aiemmin hän pelasi Argentinos Juniorsissa, Juventuksessa, River Platessa, Cruzeirossa, Laziossa, FC Barcelonassa, Paris Saint-Germainissa, Villarrealissa ja Hamburg SV:ssä.


title: Juan Pablo Sorín

text: Sorín lukeutui Argentiinan maajoukkueen avainpelaajiin. Hän edusti Argentiinaa MM-kisoissa vuosina 2002 ja 2006, joista jälkimmäisellä kerralla hän pelasi alusta loppuun kaikki Argentiinan ottelut lukuun ottamatta jatkopaikan kannalta merkityksetöntä viimeistä alkulohko-ottelua.


title: Dungeon Siege

text: Dungeon Siege on Gas Powered Gamesin kehittämä vuonna julkaistu toimintaroolipeli, jossa pelaajan tehtävänä on pelastaa Ehbin kuningaskunta. Pelaaja voi valita onko hän maagi, jousiampuja vai lähitaistelija. Pelin on suunnitellut Chris Taylor ja sen musiikin on säveltänyt tunnettu pelimusiikin säveltäjä Jeremy Soule. Vuonna 2005 pelille ilmestyi jatko-osa "Dungeon Siege II".


title: Dungeon Siege

text: "Dungeon Siegessä" pelihahmojen kehitys on toteutettu tavallisesta poikkeavalla tavalla. Hahmon luokka ei edeltä käsin määrää taitoja tai aseita, vaan hahmon kyvyt perustuvat pelissä hankittuun kokemukseen. Jos hahmo esimerkiksi käyttää paljon loitsuja, hänestä tulee ennen pitkää taitava maagi.


title: Dungeon Siege

text: Toinen tavanomaisesta poikkeava ratkaisu on pelin sisällön lataus tietokoneen muistiin vähitellen, jolloin lataustaukoja ei ole juuri lainkaan, ja pelimaailma on yksi valtava kokonaisuus, eikä kokoelma erillisiä kenttiä.


title: Dungeon Siege

text: Pelaaja voi hankkia hahmonsa lisäksi seurueeseen lisää jäseniä, joista osa perii maksun, jos heidät haluaa seurueeseensa. Pelissä on myös verkkopelimahdollisuus joko lähiverkon, internetin tai ZoneMatchin kautta.


title: Dungeon Siege

text: Vuonna 2008 julkaistiin Uwe Bollin elokuva "", joka perustuu peliin.


title: Dungeon Siege

text: GameSpot antoi pelille arvosanaksi 8.4/10 arvostelussaan.


title: Thorin

text: Thorin tarkoittaa "Myrskyjumalattaren poikaa" ja on kääpiön nimi norjalaisessa mytologiassa. J. R. R. Tolkien lainasi tämän nimen kolmelle kääpiökuninkaalle fiktiivisessä Keski-Maan maailmassaan:


title: Olavi Laaksonen

text: Kaarlo Olavi Laaksonen (26. heinäkuuta 1921 Turku – 27. lokakuuta 2004 Turku) oli Suomen jalkapallomaajoukkueen päävalmentaja vuosina 1962–1974. Laaksonen oli pelaajaurallaan maalivahti Turun Tovereissa (TuTo) vuoteen 1956 saakka ja toimi samalla joukkueen valmentajana. Hän pelasi 21 A-maaottelussa ja edusti Suomea Helsingin olympialaisissa 1952.


title: Olavi Laaksonen

text: Vuonna 1962 Laaksonen valittiin Suomen jalkapallomaajoukkueen valmentajaksi. Maajoukkue pelasi Laaksosen aikana hyvin ja saavutti Pohjoismaiden-mestaruuden vuosina 1964 ja 1966. Laaksosen aikakaudella saavutettiin myös toistaiseksi viimeinen jalkapallon todellisesta suurmaasta saatu voitto, kun Espanja kaatui kotikentällä 1969. Laaksosen valmennuskaudella maajoukkue pelasi 88 maaottelua, joista se voitti 15 ja pelasi 21 kertaa tasan.


title: Olavi Laaksonen

text: Maajoukkueuransa jälkeen Laaksonen toimi vielä TPS:n valmentajana vuosina 1975–1977. Tuolloin turkulaiset saavuttivat toistaiseksi viimeisimmän Suomen mestaruutensa vuonna 1975, ja vuoden 1977 päätteeksi joukkue sai SM-pronssia.


title: Olavi Laaksonen

text: Laaksonen pelasi myös jääkiekkoa ja valmensi muun muassa TuTo:n jääkiekon edustusjoukkuetta kaudella 1959–1960. Käsipallossa hän voitti TUL:n mestaruuksia.


title: Aboa (asema)

text: Aboa on Suomen tutkimusasema Etelämantereella. Aboa rakennettiin vuonna 1988 Etelämantereelle Kuningatar Maudin maalle. Aboa sijaitsee noin 130 kilometrin päässä rannikolta Vestfjellan vuoristossa Basen-nimisellä nunatakilla eli jäätiköstä esiin työntyvällä vuorenhuipulla. Nimi Aboa on peräisin Turun latinankielisestä nimestä. Aboan suunnittelusta ja rakentamisesta vastasi Valtion teknillinen tutkimuskeskus ja rahoituksesta Kauppa- ja teollisuusministeriö.


title: Aboa (asema)

text: Aboa peruskorjattiin ja laajennettiin Etelämantereen kesän 2002–2003 aikana. Aseman päärakennusta laajennettiin uudella saunalla, teknisellä tilalla sekä kahdella asuinhytillä. Erilleen päärakennuksesta asennettiin kaksi uutta asuin- ja työkonttia tutkijoille. Aseman muodostavat päärakennus, kolme asuin-/työkonttia, kaksi laboratoriokonttia, varastokontit, kaarihalli, generaattorirakennus sekä ajoneuvohalli. Aboaa kehitetään jatkuvasti. Kausilla 2003–2004 asennettiin aurinkopaneeleita ja tuuliturbiineja tuottamaan energiaa ympärivuotisten automaattisten mittausten ylläpitämiseksi.


title: Aboa (asema)

text: Laajennuksen jälkeen Aboa on tarjonnut työ- ja asuintilat 12 hengen retkikunnille. Tilapäisesti asemalle voidaan majoittaa 18 henkilöä. Aboa on asutettu vain antarktisen kesän aikana, keskitalvella pohjoiskalottiin nähden. Silloin olosuhteet ovat kaikkein parhaat tutkimukselle, sillä lämpötila on vain 0–15 astetta pakkasen puolella.


title: Aboa (asema)

text: Aboan naapurissa, vain 200 metrin päässä, sijaitsee Ruotsin tutkimusasema Wasa. Aboa ja Wasa muodostavat yhdessä Nordenskiöld Base Camp -tukikohdan. Asemien välillä on tiivistä yhteistyötä logistiikassa ja tutkimuksessa.


title: Enkooderi

text: Enkooderi on laite, ohjelma tai niiden yhdistelmä, joka pakkaa, salaa, kätkee, yhdistää tai muuttaa informaatiota jonkin algoritmin mukaisesti, jolloin informaatio voidaan tallentaa tai siirtää helpommin, nopeammin ja turvallisemmin.


title: Enkooderi

text: Enkooderin vastakohta on dekooderi, joka tekee päinvastaisen muunnoksen kuin enkooderi, eli muuttaa informaation jälleen alkuperäiseen tai lähellä alkuperäistä olevaan muotoon, mikäli enkooderi käyttää häviöllistä algoritmia.


title: Vsevolod Meyerhold

text: Vsevolod Emiljevitš Meyerhold (, 9. helmikuuta 1874 Penza – 2. helmikuuta 1940 Moskova) oli venäläinen, myöhemmin neuvostoliittolainen näyttelijä, teatteriohjaaja ja -teoreetikko. Hänen isänsä oli saksalaissyntyinen viinatehtailija Keski-Venäjällä Penzan kaupungissa. Alun perin hänen nimensä oli "Karl Wilhelm Kasimir Meiergold", mutta käännyttyään 21-vuotiaana ortodoksiseen uskoon hän otti nimekseen "Vsevolod Emiljevitš Meyerhold".


title: Vsevolod Meyerhold

text: Venäläisen teatterin historiassa 1920-lukua kutsutaan usein Meyerholdin vuosikymmeneksi. Hänen elämänsä ja toimintansa liittyivät tietoisesti ajan yhteiskunnallisiin muutoksiin sekä ennen vallankumousta että sen jälkeen. Irtautuminen naturalismin periaatteista vei Meyerholdin aluksi abstraktiin uni- ja tunnelmateatteriin ja sitten yhä rohkeampiin kokeiluihin, joissa hän käytti hyväkseen perinteen kaikki ulottuvuudet japanilaisesta seremoniateatterista markkinailveilyyn, Kreikan klassismista Commedia dell'arteen. Vallankumouksen jälkeen Meyerhold teki teatterista sosialistisen yhteiskunnan työvälineen, mutta halusi silti säilyttää teatterin teatterina ja korostaa sille kuuluvien keinojen ja vaikutustapojen omaleimaisuutta.


title: Vsevolod Meyerhold

text: Meyerholdin taiteilijanuran alkuvaiheet ovat läheisessä yhteydessä 1900-luvun alun venäläiseen modernismiin, niihin taidevirtauksiin, jotka pyrkivät irti elämän kuvaamisesta arkitodellisuuden tarjoamissa muodoissa. 1900-luvun ensimmäisinä vuosina Meyerhold oli kiinnostunut symbolismista ja korosti teatterin kulttiluonnetta ja sen uskonnollisia alkujuuria. Hänen symbolismiin liittyvä teatteri-ilmaisunsa oli staattista. Möyhemmin hänen näkemyksensä muuttui. Hän hän kielsi pyhyyden ja pyrki tahallisesti loukkaamaan, ilvehtimään ja rienaamaan.


title: Vsevolod Meyerhold

text: Meyerholdin lähtökohtana oli teatteri esityksenä. Hän puhui teatrikalistisista aikakausista, ja tarkoitti niillä 1600-luvun espanjalaista teatteria, Shakespearen ja Molièren teatteria sekä venäläistä kansanteatteria että italialaista naamionäytelmää eli "commedia dell'artea". Näiden teatteria esitystilanteena korostavien näkemysten elvyttämisyritykset tapahtuivat 1910-luvulla Tohtori Dappertutto -nimisessä kokeellisessa teatteristudiossa Pietarissa.


title: Vsevolod Meyerhold

text: Meyerhold katsoi, ettei näyttelijän tarvinnut eläytyä roolihenkilön tuntemuksiin, sen sijaan hänen oli luotava tietoisesti liikekuvionsa näyttämölle. Hän piti tärkeänä tilanteen edellyttämän tehtävän tiedostamista ja sen toteuttamista. Tehtävän tiedostaminen antaa näyttelijälle käskyn toimia ja toiminta ilmenee liikkeinä. Meyerholdille näyttämö oli kolmiulotteinen tila, jossa näyttelijä käyttää instrumenttiaan eli ruumistaan. Meyerhold nimitti kehittelemäänsä näyttelemistekniikkaa biomekaniikaksi ja loi sarjan biomekaanisia harjoituksia. Näyttelijä oppii roolin eräänlaisena näytelmän pantomiimisena esittämisenä, johon sanat liittyvät. Liike ei synny sanoista, vaan kunkin tilanteen edellyttämistä tehtävistä.


title: Vsevolod Meyerhold

text: Meyerholdin lähtökohtana oli teatterillinen teatteri, johon eri aikakausien eurooppalaisten teatterimuotojen ohella vaikuttivat myös kiinalainen ja intialainen teatteriperinne niiden tarkan miimisen ilmaisun vuoksi. Näytelmän lähtökohtana ei ollut kirjailija eikä käsikirjoitus, sillä näytelmäteksti oli Meyerholdille vain yksi aihe teatterin tekemiseen.


title: Vsevolod Meyerhold

text: Meyerhold ei varsinaisesti ollut kiinnostunut yksilöstä ja hänen sisäisestä maailmastaan, vaan hänen teatterinsa perustui joukoille. Näitä usein kasvottomia joukkoja liikuttivat suuret historialliset tai metafyysiset voimat. Pitkän teatteriuransa aikana Meyerholdin kantavana linjana tai filosofiana oli ihminen ja hänen kohtalonsa.


title: Vsevolod Meyerhold

text: Lapsuuden kodin ilmapiiri ruokki taiteellisia harrastuksia. Professori Irmeli Niemi kirjoittaa, kuinka kodin vaikutusta arvioitaessa on päädytty kolmeen nimeen: Nikolai Tšernyševski, Aleksandr Gribojedov ja Richard Wagner. Tšernyševskin anarkistiromaani "Mitä tehdä?", Gribojedovin näytelmä "Vastus viisaudesta" sekä Wagnerin musiikkidraamat loivat pohjan Meyerholdin teatterin myöhemmälle yhteiskuntakritiikille, satiirille ja romanttiselle mystiikalle.


title: Vsevolod Meyerhold

text: Vuonna 1895 Meyerhold aloitti lakitieteen opiskelun Moskovan yliopistossa mutta siirtyi jo seuraavana vuonna Moskovan filharmonisen seuran musiikkidraamakouluun, Vladimir Nemirovitš-Dantšenkon (1858–1943) teatterikouluun, opiskelemaan näyttelijäntyötä. Kesällä 1897 Nemirovitš-Dantšenko ja Konstantin Stanislavski perustivat Moskovan Taiteellisen Teatterin (MHAT), joka aloitti näytännöt syksyllä 1898. Meyerhold toimi MHAT:n näyttelijänä vuosina 1898–1902 ja esiintyi muun muassa Konstantin Trepljovin roolissa Anton Tšehovn "Lokissa". Taiteellisen Teatterin Moskovan-kantaesitys oli joulukuussa 1898; muun muassa teatterinjohtaja Ralf Långbackan mukaan sitä pidetään yhtenä aikakautensa merkittävimmistä esityksistä.


title: Vsevolod Meyerhold

text: 1900-luvun alun moderneista taidesuuntauksista ensimmäinen oli symbolismi joka vaikutti muun muassa musiikissa, runoudessa ja maalaustaiteessa. Myös Konstantin Stanislavski kiinnostui symbolismista ja vuonna 1905 hän ryhtyi suunnittelemaan uudenlaista teatteria, joka pystyisi välittämään maailman olemassaolon salaisuuksia, maailman tuskaa ja ikuisia ajatuksia.


title: Vsevolod Meyerhold

text:
Tässä vaiheessa Stanislavski kutsui Meyerholdin takaisin etsimään Taiteelliselle Teatterille uusia ilmaisukeinoja. Stanislavski on kirjoittanut omissa muistelmissaan heidän erilaisuudestaan, että hän on vain pyrkinyt uuteen tuntematta toteuttamisteitä ja keinoja, kun Meyerhold sen sijaan näytti jo keksineen uudet tiet ja otteet, vaikkei voinutkaan niitä toteuttaa osaksi aineellisten syiden vuoksi, osaksi ryhmän heikkojen voimien takia.
Meyerholdin työskentelyä varten MHAT:n yhteyteen perustettiin Povarskajakadun kokeellinen studio 1905. Alkuun Stanislavski ja Meyerhold antoivat yhteisen ohjelmajulistuksen, jossa studion päämääräksi sanottiin, että sen tulee auttaa Moskovan Taiteellista Teatteria löytämään sen, mitä muut taiteet olivat jo löytäneet ja mitä teatteriin ei ollut vielä sovellettu. Siinä korostettiin, ettei tarkoitus ollut tehdä taidetta taiteen vuoksi vaan teatterin tuli olla elämän ja yhteiskunnan tulkki.


title: Vsevolod Meyerhold

text: Meyerhold otti ohjattavakseen belgialaisen kirjailijan Maurice Maeterlinckin (1862–1949) näytelmän "Tintagilesin kuolema". Siinä oli unenomaisesti liukuvat tunnelmat, hämärä ja hiljaisuus. Näyttelijänilmaisu noudatti näytelmän sisäistä musiikkia (madonnan eleet) eikä perustunut psykologiaan ja eläytymiseen, kuten Taiteellisessa Teatterissa. Alkuun Stanislavski oli harjoituksia seuratessaan innostunut Meyerholdin työstä, mutta sitten hänet valtasi epäilys. Stanislavskin mielestä keskeinen ja tärkein teatterissa oli elävä näyttelijä tunteineen ja kokemuksineen ja todellisen elämän siirtäminen näyttämölle. Mutta Meyerholdin ohjauksessa Stanislavski näki mielestään nukketeatteria. Seurauksena oli, ettei Stanislavski päästänyt esitystä ensi-iltaan. Se luonnollisesti aiheutti välirikon.


title: Vsevolod Meyerhold

text: Tässä vaiheessa Meyerhold oli jo tullut kuuluisaksi teatterin uudistajana, niinpä näyttelijä Vera Komissarzevskaja kutsui hänet oman teatterinsa ohjaajaksi Pietariin. Vera Komissarzevskajan Teatterissa Meyerhold työskenteli vuosina 1906–1908. Jokaisessa uudessa ohjauksessaan Meyerhold toteutti asioita, joita ei ollut teatterin lavalla aiemmin nähty. Hän poisti esiripun ja jätti näyttämön avoimeksi. Hän poisti ramppivalot alhaalta. Ensimmäisenä venäläisen teatterin historiassa hän toi osan toiminnasta katsomoon tai aitioihin, ja näyttelijät saattoivat tulla sisään yleisön keskeltä. Siihen aikaan hänen jokainen uusi ohjauksensa oli yleisölle šokki.


title: Vsevolod Meyerhold

text: Aleksandr Blokin näytelmässä "Pieni markkinateatteri" ("Pikku balagaani") oli silta katsomon yli. Blok itse oli symbolistinen runoilija, mutta hän ivaili "Pienessä markkinateatterissa" symbolistien epämääräisyyttä. Meyerhold kannatti tuohon aikaan kapeaa näyttämöä, jonka syvyys oli 3,5 m ja leveys 9 m. Sanan ja fyysisen ilmaisun käyttö noudatti samoja periaatteita kuin "Tintagilesin kuolemassa" Moskovassa. Puhe oli eeppistä, eikä se perustunut eläytymiseen, ja fyysinen ilmaisu noudatti näytelmän sisäisen musiikin lakeja (madonnan eleet).


title: Vsevolod Meyerhold

text: Hän pyrki kokeelliseen, teatterilliseen teatteriin, joka juonsi juurensa keskiaikaisesta kirkon edessä ja torilla esitetystä teatterista ja myös itämaisten teattereiden perinteestä. Vuonna 1907 "Ihmisen elämästä" -esityksessä hän poisti näyttämökuvan ja käytti vain valotehosteita tyhjällä näyttämöllä. Tämän esityksen yhteydessä voi puhua valotaiteesta. Hän pyrki ilmaisemaan symbolistisin keinoin odotuksia ja ajassa liikkuvia pohjavirtauksia.


title: Vsevolod Meyerhold

text: Vuosina 1908–1917 Meyerhold ohjasi Keisarillisessa Aleksandrinski-teatterissa esityksiä yleisölle, joka edusti Venäjällä korkeinta valtaa. Hänen esityksensä olivat armotonta kritiikkiä. Hänen kautensa tässä teatterissa kesti vallankumoukseen saakka. Tärkeimmät ohjaukset olivat Molièren "Don Juan" vuonna 1910, Aleksandr Ostrovskin "Ukonilma" vuonna 1916 ja Mihail Lermontovin "Naamiohuvit" vuonna 1917. Näissä kolmessa draamassa korostuu kohtalon teema. Meyerholdin ohjauksissa oli tärkeää se, ettei näyttelijää eristetty katsojasta. Kaikissa kolmessa esityksessä hän toi etunäyttämön hyvin syvälle katsomoon. Lermontovin "Naamiohuveissa" teatterisali jatkui suoraan näyttämölle, ja näyttämön tapahtumapaikkana olivat pietarilaiset seurapiirit. Näyttämöllä olevat ihmiset olivat tavallaan nousseet sinne yleisön joukosta. Näyttämöllä oli peilejä, joista katsoja saattoi nähdä itsensä.


title: Vsevolod Meyerhold

text: Samaan aikaan kun Meyerhold toimi Keisarillisen Aleksandrinski-teatterin ohjaajana, hänellä oli useita kokeilunäyttämöitä, joissa hän ohjasi nimellä "Tohtori Dappertutto". Samanniminen Meyerholdista tehty maalaus on esillä Pietarissa Venäläisen taiteen museossa. Pietarissa oli tuohon aikaan paljon taiteilijakapakoita, muun muassa Kulkukoira -kabaree, joissa oli myös pieniä näyttämöitä. Meyerholdin kiinnostuksen kohteena oli commedia dell'arte ja miiminen ilmaisu.


title: Vsevolod Meyerhold

text: Vuonna 1913 ilmestyneessä kirjassaan "Teatterista" Meyerhold kritisoi voimakkaasti naturalistista teatteria ja puhuu harlekiinin ja commedia dell'arten puolesta. Meyerholdin mielestä naturalistinen teatteri ei luota katsojaan, koska se sanoo kaiken loppuun asti. Naturalismin sijasta teatterin olisi kiihotettava katsojan mielikuvitusta, koska esteettinen kuuluu olennaisesti taiteeseen.


title: Vsevolod Meyerhold

text: Helmikuussa 1917 tapahtui porvarilliseksi vallankumoukseksi kutsuttu vallankumous, jolloin Venäjästä tuli tasavalta. Tsaarin oli pakko luopua valtaistuimesta.


title: Vsevolod Meyerhold

text: Anarkia oli vallannut Petrogradin. Keisarillinen Aleksandrinski-teatteri tuotti Mihail Lermontovin näytelmän "Naamiohuvit", jonka oli ohjannut Meyerhold ja lavastanut Aleksandr Golovin. Sen loputtomat harjoitukset, jotka olivat jatkuneet viisi vuotta Meyerholdin johdolla, olivat muuttuneet eräänlaiseksi teatterirituaaliksi. Golovin oli laatinut neljätuhatta luonnosta pukuja, maskeja, huonekaluja ja muita lavasteita varten, mikä on ennätys Venäjän teatterihistoriassa.


title: Vsevolod Meyerhold

text: "Naamiohuvit" oli tyypillinen Pietarin ylimpien seurapiirien elämää kuvaava romanttinen melodraama, jossa sankari, mustasukkainen Arbenin, myrkyttää vaimonsa. Se oli eräänlainen Othello ja Desdemona -tarina.


title: Vsevolod Meyerhold

text: Esitykseen osallistuneet näyttelijät antoivat "Naamiohuveille" nimen ”Keisarikunnan auringonlasku”, sillä se oli vallankumoukseen hukkuvan Venäjän viimeinen näytelmä.


title: Vsevolod Meyerhold

text: Naamiohuveihin liittyvät tapahtumat kehittyivät irvokkaalla ja symbolisella tavalla. Helmikuussa 1917 Pietarin kadut olivat täynnä nälkäisiä ja raivokkaita väkijoukkoja, ja protestimielenosoitukset levisivät. Keisarillinen hoviministeri vaati kaupungissa vallitsevasta tilanteesta huolimatta, että ensi-ilta oli järjestettävä. Meyerhold tajusi täysin tilanteen ironian. Tämä ei ollut ensimmäinen kerta Meyerholdin uralla, kun hän loi produktion, jonka poliittinen naiivius ylitti absurdin rajat. Kun Romanovien hallitsijasuvun 300-vuotisjuhlia vietettiin 1913 valtavin juhlamenoin, hänen osuutensa näihin juhliin oli Richard Straussin ooppera "Elektra", jossa muuan kuninkaallinen menettää päänsä.


title: Vsevolod Meyerhold

text: Meyerholdin haasteena "Naamiohuveissa" oli, että hän halusi luoda ainutlaatuisen ohjaajan partituurin, jonka mukaan jokaisella näyttelijän lausumalla repliikillä oli tarkka vastineensa hänen eleissään tai liikkeissään. Harjoituksissa Meyerhold yritti löytää tarkan koreografian, jonka mukaan satoja näyttelijöitä liikuteltiin Aleksandrinski-teatterin valtavalla näyttämöllä. Esityksen näyttelijöiden hienosyistä orkestraatiota eräs kriitikko kutsui ”oopperaksi ilman musiikkia”. Tällä työllä Meyerhold loi perustaa tulevalle biomekaniikan opetukselle 1920-luvulla.


title: Vsevolod Meyerhold

text: Golovin oli luonut lavasteet, jotka olivat yleisön jatkoa. Hallitsevat värit olivat voimakkaat musta ja punainen. Keisarillisen pääkaupungin ylimmät seurapiirit juhlivat, vehkeilivät ja tuhoutuivat lopuksi Aleksandr Glazunovin ja Mihail Glinkan musiikin säestäessä, samalla kun pääkaupungin todella tuomitut ylimmät seurapiirit istuivat katsomassa heitä.


title: Vsevolod Meyerhold

text: Esitys päättyi kohtaukseen ortodoksissa hautajaisissa. Meyerholdin teatteriin hankkima kirkkokuoro soitti kuolinkelloja Venäjälle ja Pietarille. Esirippu ei laskeutunut ainoastaan Lermontovin "Naamiohuvien", vaan kokonaisen aikakauden ylle.


title: Vsevolod Meyerhold

text: "Naamiohuvien" viimeisen näytöksen johtoteemana on Dominon repliikki: ”Tänä yönä te joudutte suureen onnettomuuteen.” Kun yleisö, joka edusti Venäjän ylintä valtaa, tuli esityksen jälkeen teatterista, ei ollut enää keisaria.


title: Vsevolod Meyerhold

text: Meyerhold itse julisti tämän kauden "teatterin lokakuuksi". Ensimmäinen mielenkiintoinen ohjaus oli Vladimir Majakovskin "Mysteerio Buffo". Siitä hän teki kaksi versiota, joista ensimmäinen esitettiin 1918 Pietarin Kaupunginteatterissa ja toinen 1921 Moskovassa RSFSR-1-teatterissa.1920-luvulla venäjän kieleen tuli valtava lyhenteiden muoti. RSFSR-1 tarkoittaa Venäjän sosialistinen federatiivinen neuvostotasavalta ykkönen. RSFSR-1 oli Meyerholdin perustama teatteri.


title: Vsevolod Meyerhold

text: Meyerhold etsi keinoja, joilla vallankumouksen syvin olemus voitaisiin ilmaista. Tähän olemukseen kuului dynamiikka, valtava energia, joka oli silloin vallalla yhteiskunnassa. Hän pyrki ohjauksissaan välittämään vallankumouksen paatosta ja sankaruutta. Tähän tarkoitukseen hän loi duurisävelasteisen poliittisen agitaatioteatterin. Agitaatioteatteri on usein perustunut markkinateatterin ja kansanteatterin traditioihin, mustavalkoiseen kuvaustapaan. Se nauraa ja ivailee vihollista hyvin primitiivisin keinoin.


title: Vsevolod Meyerhold

text: Majakovski kirjoitti "Mysteerio Buffon" vuoden 1918 vallankumouksen yksivuotispäiväksi. Mysteerio on vanha perinteinen teatterimuoto, keskiaikainen näytelmä, joka esittää Raamatun kertomuksen aikakauden kielellä. Mysteeri tässä näytelmässä on vedenpaisumus. Buffo ilmaisee, että esitykseen liittyy farssimaisia ja groteskeja aineksia, ilveilyä. Yhdistelmä synnyttää poliittisen, kabareetyyppisen agitaationäytelmän.


title: Vsevolod Meyerhold

text: Meyerhold yhdisti "Mysteerio Buffon" ohjauksessa teatterin ja sirkuksen aineksia ja liitti esitykseen lisäksi poliittisen kokouksen aineksia. Teos sai valtavan dynaamisen panoksen juuri rahvaan markkinateatteriaineksista. Se välitti noina vuosina yhteiskunnassa vallinnutta kaaosmaista dynamiikkaa ja nopeita muutoksia. Majakovskin osuutta on teoksen poliittinen sisältö.


title: Vsevolod Meyerhold

text: Majakovskin tekstissä on vedenpaisumus, oikeamieliset ja väärämieliset. Väärämieliset ovat työläisiä, sorrettuja ja solvattuja. Oikeamieliset ovat sortajia. He pelastautuvat laivaan, mutta sielläkin oikeamieliset yrittävät käyttää hyväkseen työläisiä. Ruokaa on vähän. Oikeamieliset yrittävät riistää senkin vähän, kunnes lopulta väärämieliset heittävät oikeamieliset yli laidan ja lähtevät etsimään uutta, luvattua maata. Käydään paratiisissa, jossa Tolstoi soittaa harppua pilven reunalla, käydään helvetissä, ja lopulta tullaan luvattuun maahan, joka osoittautuu koneitten maailmaksi.


title: Vsevolod Meyerhold

text: Ylenmääräinen koneitten ja tekniikan ihannointi liittyy välittömästi Venäjän vallankumoukseen ja sen jälkeiseen taiteeseen. Se liittyy myös "Mysteerio Buffoon", kun työläiset etsivät uutta luvattua kommunistista maata. Se oli teräkseltä hohtavien koneitten maailma. Koneita ihaillaan, koska ne ryhtyvät tuottamaan ja palvelemaan kansaa. Idea tulee futuristisesta taiteesta.


title: Vsevolod Meyerhold

text: Muun muassa ruotsalaisen Majakovski-tutkija Bengt Jangfeldtin mukaan Majakovski oli kaikkein lahjakkaimpia futuristisia runoilijoita. Hän oli myös poliittisilta mielipiteiltään vakaumuksellinen vallankumouksellinen ja oli ollut marxilaisessa toiminnassa jo ennen vallankumousta. Hän ja futuristit veivät runouden tehtaisiin ja työpaikoille.


title: Vsevolod Meyerhold

text: "Mysteerio Buffossa" Meyerhold käyttää ensimmäisen kerran sellaisia sirkuskeinoja, joita myöhemmin käytti hänen oppilaansa, elokuvaohjaaja Sergei Eisenstein. Eisenstein oli jonkin aikaa Meyerholdin teatterissa.


title: Vsevolod Meyerhold

text: Vuonna 1923 Eisenstein julkaisi attraktioteoria-kirjoituksen, jossa hän sanoi, että attraktio voi olla mikä tahansa teatterin aggressiivinen elementti. Se on toiminnallinen elementti. Se voi olla trikki, jokin dramaattinen kohtaus, laulu tai näyttämölliseen toimintaan tietoisesti suunniteltu odottamaton katkos tai farssikohtaus. Mikä tahansa, mutta sen pitää saada aikaan katsojassa emotionaalinen järkytys, ja lopulta tämän emotionaalisen järkytyksen ansiosta sen pitää saada katsoja ajattelemaan ja tekemään ideologisia päätelmiä teoksesta. On siis kyse järkytyksestä, joka havahduttaa katsojan.


title: Vsevolod Meyerhold

text: Näytelmän ohjaus on dynaaminen systeemi, johon on sovitettu attraktiot. Sitä ei ole rakennettu psykologian lakien mukaan. Meyerhold keskittyi juuri dynaamisen hakemiseen. Meyerhold yhdisti vanhan sirkuksen trikit ja olemassa olevan mykän elokuvan keinoja. Eisenstein kehitti tätä myöhemmin edelleen. Kun saksalainen Bertolt Brecht kehitti omia teatteriteorioitaan, hän omaksui paljon Meyerholdilta.


title: Vsevolod Meyerhold

text: Jotta tästä dynaamisesta attraktiosysteemistä olisi selvitty, oli näyttelijöiden muututtava akrobaateiksi tai ainakin klovneiksi. Siksi liikunnalliseen puoleen kiinnitettiin entistä enemmän huomiota. "Mysterio Buffon" kaksi ohjausta poikkesivat melko lailla toisistaan. Ensimmäinen oli enemmän futuristinen, konekulttuuria ihannoiva. Koko näyttämökuva oli toteutettu harmaissa, metallisissa väreissä. Oikeamieliset ja väärämieliset olivat hopeisissa puvuissa. Roolihenkilöt olivat sosiaalisia naamioita: pankkiiri, pappi, ranskalainen hienoston edustaja ja niin edelleen.


title: Vsevolod Meyerhold

text:
"Aamurusko" on belgialaisen kirjailijan Émile Verhaerenin vuonna 1898 kirjoittama näytelmä. Meyerhold ohjasi sen vuonna 1920 Moskovassa. Näytelmässä kuvataan sotaa, joka muuttuu kansannousuksi. Vihollisen sotilaat liittyvät kansaan, saadaan aikaan yhteisymmärrys ja rauha. Se oli ajankohtaista, koska Neuvosto-Venäjä kävi sisällissotaa. Sergei Jutkevitš muistelee opettajansa Meyerholdin "Aamurusko"-esitystä:
Meyerhold rakensi esityksestä kansankokouksen. Hän pyrki luomaan uuden teatterin, repi pois vanhan teatterin katinkullat, sametit ja esiriput ja toi tilalle kiveä, rautaa ja tiiliseinää. Siihen aikaan teatterit toimivat pienen valtionavustuksen turvin, eikä pääsymaksuja ollut. Meyerholdin periaatteena oli, että kuka tahansa sai tulla milloin tahansa. Valot paloivat salissa. Meyerhod laittoi kylttejä: "syljeksiä saa milloin haluaa", "omien eväitten syönti sallittu", "välihuudot sallittuja". Hän noudatti kansankokousperiaatteita. Teatteri oli hyvin kylmä, sitä ei lämmitetty. Kuka halusi, tuli. Kuka halusi lähteä kesken pois, lähti.


title: Vsevolod Meyerhold

text: Verhaerenin teksti oli aihe teatterille, eikä sitä noudatettu täsmällisesti. Siihen laitettiin väliin ajankohtaista informaatiota, esimerkiksi, jos rintamalla tapahtui jokin huomattava tapaus, sähke rintamalta tai sanomalehti annettiin näyttelijän käteen ja hän luki sen kesken esityksen. Sen yhteydessä pääsivät myös kansan mielipiteet esille. Esitykseen siis sisältyi tietynlaista improvisointia.


title: Vsevolod Meyerhold

text: Näyttämökuvassa ei ollut esirippua, ja näyttämön takaseinä, tiilimuuri oli paljaana. Arkkitehti rakensi näyttämölle konstruktion. Aikaisemmin oli maalaustaide ollut teatterissa hallitsevassa asemassa, mutta heti vallankumouksen jälkeen alkoi tuntua arkkitehdin ylivoima. Näyttämöllä oli hopeisia vanerirakennelmia punaista tiilitaustaa vasten. Konstruktivismi oli ajan tyylisuuntaus sekä maailman että Venäjän arkkitehtuurissa. Katsojien oli vaikea ymmärtää uusia lavastuksia. Ne olivat työskentelyalustoja näyttelijöille. Näyttelijöillä ei ollut peruukkeja eikä maskeerausta. Yleisö ei helposti hyväksynyt tällaisia uusia kokeiluja, koska puuttui teatterin lumo, glamour.


title: Vsevolod Meyerhold

text: Kulttuuriasioita oli vallankumouksesta asti johtanut Anatoli Lunatšarski, joka oli ennen vallankumousta asunut useita vuosia pakolaisena Ranskassa. Osittain hänen ansiostaan 1920-luvun taidepolitiikka oli suhteellisen liberaalia. Suhtautuminen taiteeseen kuitenkin muuttui 1920- ja 1930-lukujen taitteessa, silloin taidepolitiikkaa kuten muutakin politiikkaa kiristettiin ja Lunatšarski syrjäytettiin. Valta kommunistisessa puolueessa oli vuodesta 1929 lähtien siirtynyt entistä kiistattomammin Stalinin käsiin.


title: Vsevolod Meyerhold

text: Lunatšarski hyväksyi Meyerholdin teatterin, – bolševikit etsivät liittolaisia, – joskaan hän ei varauksettomasti ollut sen kannalla. RSFSR-1-teatteri lakkasi olemasta 1921 vuoden lopulla, koska silloin Neuvosto-Venäjällä alettiin toteuttaa uutta talouspolitiikkaa, josta käytetään lyhennettä NEP.


title: Vsevolod Meyerhold

text: Yksityisyritteliäisyys hyväksyttiin jossain määrin, koska maa oli taloudellisen romahduksen partaalla, näin ollen liiketoiminnan annettiin elpyä. NEP aiheutti sen, että teattereidenkin oli siirryttävä toimimaan kannattavuusperiaatteella. Ja se merkitsi myös sitä, että Meyerholdin teatterin, RSFSR-1:n olemassaolo tuli mahdottomaksi. Sekä Meyerhold että Majakovski, kuten yleensä sen ajan radikaaleimmat taiteilijat kokivat uuden talouspolitiikan askeleeksi taaksepäin. Se synnytti viihdettä ja pieniä bulevarditeattereita. Tällaista vastaan radikaalit olivat taistelleet puhtaan vallankumouksellisuuden puolesta.


title: Vsevolod Meyerhold

text: Meyerhold vetäytyi studiotyöskentelyyn etsimään uusia monipuolisempia ilmaisukeinoja – elämäniloisen teatterin ilmaisukeinoja. Meyerholdilla oli ennen vallankumousta ollut Pietarin kellariteattereissa commedia dell'arte tutkimuksen kohteena. Hänen mielestään vallankumous vaati askeettisempia ilmaisukeinoja. Sisällissodan aikana commedia dell'arten värikäs ilo ei ollut hänen mielestään paikallaan. Meyerhold vetäytyi entiseen Filharmonian kouluun (teatterikouluun), jossa hän oli ollut Nemirovitš-Dantšenkon oppilaana.


title: Vsevolod Meyerhold

text: Meyerhold oli GITISin opettajana vuosina 1922–1923. Hänen studio-oppilainaan olivat sellaiset tulevaisuuden nimet kuin Sergei Eisenstein, Sergei Jutkevitš, Igor Iljinski, Mihail Šarov ja Zinaida Reich. Myöhemmin Reichista tuli Meyerholdin vaimo ja hänen teatterinsa johtava näyttelijä.


title: Vsevolod Meyerhold

text: Konstruktivismi ja kubismi olivat kuvataiteissa voimakkaassa nousussa. Konstruktivismi vaikutti jo Aamuruskon näyttämökuvaan. Meyerhold julisti, ettei näyttämökuvan tarvitse kuvata mitään. Näyttämökuvan tehtävänä on organisoida näyttämötila. Siitä täytyy muodostua näyttelijälle tarkoituksenmukainen työpaikka.


title: Vsevolod Meyerhold

text: Meyerhold otti ohjelmistoon Fernand Crommelynckin vuonna 1887 kirjoittaman näytelmän "Jalomielinen aisankannattaja". Se sai ensi-iltansa huhtikuussa 1922. Siinä hän toteutti tarkoituksenmukaisuutta, konstruktivismia näyttämöllä. Konstruktivistinen ajattelu lähti siitä, ettei taide ole tarkoituksenmukaista, vaan konstruktiot ja kone on korkein muoto, mitä yleensä on olemassa. Meyerhold käytti paljon valkokangasta, ajankohtaisia viestejä ja kuvia. Hän poisti kaikki näyttämöpuvut. Kun ei myöskään maskeja ollut, näyttelijöitä oli kaukaa vaikea erottaa valtavalla näyttämöllä. Siksi laitettiin kaikenlaisia tupsuja pukuihin erottamaan näyttelijät toisistaan. Meyerhold pyrki siihen, että näyttelijän on pystyttävä osoittamaan taitonsa ilman teatterin illuusiota. Meyerhold julisti poleemisissa keskusteluissa ja väittelyissä, että uusi näyttelijä on, kuten uuden yhteiskunnan ihminen, vapaa tavaran vallasta, täynnä energiaa, sillä hän rakentaa uutta maailmaa.


title: Vsevolod Meyerhold

text: Kun näyttelijältä on riisuttu rooliasu, maski ja näyttämökuva, niin hän tarvitsee äärimmäisen tarkan plastiikan, liikekielen. Meyerhold loi vuosina 1922–1923 biomekaniikan.


title: Vsevolod Meyerhold

text: Biomekaniikka oli haaste NEP-moraalia vastaan. Meyerhold loi sarjan harjoituksia, joiden tavoitteena oli, että näyttelijä hallitsee oman ilmaisuvälineensä eli kehonsa, niin kuin pianisti hallitsee sormiensa liikkeet. Hän analysoi emootiota ja otti sieltä sen dynaamisen puolen. Emootion syntymishetken, sen kehityksen, sen laskut ja nousut, kulminaation ja lopun. Näyttelijäntyön hän määritteli niin, että se on plastisten muotojen tuottamista tilassa. Näyttelijän mestaruus on oman vartalon täydellinen hallitseminen.


title: Vsevolod Meyerhold

text: Lopputulos on emotionaalisen vaikutuksen aikaansaaminen katsojassa, mutta keinot siihen ovat toiset kuin perinteisen teatterin keinot. Tie rooliin ei mene sisäisen analyysin ja psykologian kautta, vaan se lähtee liikkeestä ja eleestä sisäänpäin. Tärkeää on rytmi, musiikki ja plastiikka. Meyerhold kieltää hyvin jyrkästi, ettei biomekaniikka lainkaan edellytä tunteita. Meyerholdin mukaan biomekaniikka ei ole itsetarkoitus, vaan sen tehtävänä on vapauttaa näyttelijä jännityksestä.


title: Vsevolod Meyerhold

text: Vuoden 1923 alussa Lunatšarski julisti lehdistössä ja radiossa, että nyt neuvostoteatterin on palattava takaisin Ostrovskiin. Lunatšarskin mielestä kokeilut olivat saattaneet katsojat hämmennyksiin. Kansa kaipasi turvallista ja perinteistä eli helppoa teatteria. Lunatšarskin mielestä teatterin tuli ottaa huomioon psykologinen perinne. Sama tapahtui kirjallisuudessakin. Psykologinen romaani vahvistui 1920-luvun toisella puoliskolla. Majakovski piti sitä ehdottomana loukkauksena, koska Majakovskille ei ollut suurempaa vihollista, suurempaa porvaria kuin Ostrovski.


title: Vsevolod Meyerhold

text: Kun Meyerhold otti ohjelmistoon Ostrovskin "Tuottoisan viran" vuonna 1923, Majakovski piti Meyrholdia luopiona. Majakovski oli ehdoton, hän ei tehnyt minkäänlaisia kompromisseja ja hän katkaisi välinsä Meyerholdin kanssa.


title: Vsevolod Meyerhold

text: Meyerhold otti Ostrovskilta tekstin, koska se oli hyvin ajankohtainen. NEP ja pikkuporvarillisuus saivat aikaan byrokratian ja korruption elpymisen. Näytelmä "Tuottoisa virka" kuvaa näitä asioita. Hän toteutti näyttämölle täydellisen konstruktion, valtavan aitauksen ja sillan. Aitaus oli neljä metriä korkea ja sen eteen jäi kapea etunäyttämö. Ylhäällä oli kyyhkyslakka, jossa tapahtuivat rakkauskohtaukset, sieltä tultiin kapeaa siltaa alas. Aitaa vasten korostuivat tyylihuonekalut, jotka olivat Ostrovskin aikaisia, samoin tyylikkäät puvut.


title: Vsevolod Meyerhold

text: Näyttämöllä ja ohjauksessa, korostui ihmisen sidonnaisuus esineisiin ja asioihin, joiden vuoksi hän on valmis myymään itsensä, myymään moraalinsa ja valmis luopumaan rakkaudesta. Näytelmässä nuori tyttö, Polja menee naimisiin rikkaan miehen eikä köyhän rakastettunsa kanssa. NEP-ideologia paljastuu esityksessä aitausta vasten. Idealistit, jotka kiipeävät kyyhkyslakan portaita ylös, ovat hyvin yksinäisiä ihmisiä kalseassa virkamiesten maailmassa.


title: Vsevolod Meyerhold

text: Meyerholdin ohjauksissa myös tila puhui. Monissa hänen ohjauksissaan oli kaareva silta yli näyttämön, jota uuden maailman uudet ihmiset kulkivat. Hän halusi näyttämön osallistuvan toimintaan, oli liikkuvia hissejä, liikkuvia tasoja, rattaita, keinuja, portaita, köysiä, hyppiviä huonekaluja ja valtavia konstruktioita, työskentelyalustoja näyttelijöille. Liikkuvan tilan piti osallistua aikakauden dynamiikkaan ja sen muutoksiin.


title: Vsevolod Meyerhold

text: Vuonna 1926 Meyerhold ohjasi Nikolai Gogolin "Reviisorin". Ohjaus oli absurdia teatteria, sen maailmanäkemys oli mieletön ja esitys kuvasi kafkamaista mannekiinien maailmaa. "Absurdiksi" nimetty teatterin suuntaus syntyi varsinaisesti vasta 1940-luvun lopulla ja 1950-luvun alussa Pariisissa.


title: Vsevolod Meyerhold

text: Ohjaus korosti synkkää mannekiinien maailma, joka tappaa kaiken elävän. Meyerhold näyttää ihmisten ajattelukyvyn automatisoitumisen ja rajoittumisen. Jotain kaameaa on tulossa, esitys oli samalta aikakaudelta kuin Mihail Bulgakovin romaani Saatana saapuu Moskovaan (Мастер и Маргарита 1928–1940). Meyerholdin ohjauksessa mannekiinit tarjoiltiin annoksina pieniltä vadeilta, jotka työnnettiin esiin ovista. Näyttämön tausta oli kiiltävää mahonkia, 11 ovea, joista kolme keskiovea. Eteen taakse liikkuva näyttämö (3 x 4 m) oli elokuvasta omaksuttu lähikuvaperiaate. Lopun mykässä kohtauksessa yleisön eteen työnnettiin tällä liikkuvalla näyttämötasolla kafkamaiset nuket.


title: Vsevolod Meyerhold

text: Vuonna 1928 Meyerhold ohjasi Aleksandr Gribojedovin näytelmän "Vastus viisaudesta". Näytelmä kuvaa idealismin tuhoa, idealismin joka uskoo yhteiskunnalliseen oikeudenmukaisuuteen. Jo 1820-luvulla kirjoitetussa näytelmässä nuori mies Tsatski on matkustellut ulkomailla, kun hän tulee takaisin kotiinsa Moskovaan, hän törmää siellä rehentelevään ja pakolliseen optimismiin. Meillä on kaikki hyvin. Jos yrität sanoa jotain muuta, me vaikenemme sinut kuoliaaksi, hymyilemme sinut hengiltä.


title: Vsevolod Meyerhold

text: Tilaratkaisu – Tilan filosofia Metafora. Meyerhold laittoi pitkän pöydän pitkin koko etunäyttämöä. Sen ääressä istuu Moskovan yleisö ja se syö ja syö ja syö. Tsatski yrittää puhua heille inhimillisyydestä ja kaikesta siitä, mikä elämässä on tärkeää. Hänet syödään ulos näyttämöltä. Hän aloittaa pöydän toisesta reunasta ja jatkaa toiseen reunaan, lopussa hän on lyöty mies. Näytelmän moraali on se, että kaikki on hyvää, kaikki on kaunista. Jos et puutu asioihimme, jos vaikenet, annamme sinun olla rauhassa. Me olemme suursyömäreitä. Me olemme kunniallisia kansalaisia. Vastus viisaudesta kuvaa nautamaista optimismia, sellaista elämäniloa, joka tuhoaa kaiken ajattelun.


title: Vsevolod Meyerhold

text: Vuoteen 1928 kuuluivat suuret urheilujuhlat, sotaleikit ja viisivuotissuunnitelmat. Vakavaa pohdintaa asioista ei ollut, ei ollut sijaa epäilyille eikä vakaville väittelyille.


title: Vsevolod Meyerhold

text: Yhteiskunnalliset komediat: 1925 Nikolai Erdmanin "Anastasia ja valtakirja" (Mandaatti), 1929 Vladimir Majakovskin "Lude" ja 1930 Majakovskin "Sauna", nämä kolme teosta oli suunnattu ihmisten omanvoitonpyyntiä ja kiipijämentaliteettia vastaan. "Anastasia ja valtakirja" perustuu kahteen kaskuun: Herra Kuljatskinia, hiirulaismaista pikkuporvaria pidetään suurena kommunistina ja hänen edessään mielistellään. Keittiöapulaista pidetään tsaarin tyttärenä, Anastasiana. Näiden ympärille kietoutuu komiikka. Vallankumouksen voitto oli nostanut tyrmistyttävän nopean ja korkean liehittelyn ja tekopyhyyden aallon. Neuvostoliitossa ajateltiin yleisesti, että kaikkein pahimmat porvarilurjukset, ja vain he, olivat pyrkimässä kommunistiseen puolueeseen.


title: Vsevolod Meyerhold

text: Majakovski ja Meyerhold löysivät taas toisensa. Majakovski kirjoitti näytelmän "Lude" vuonna 1929, Meyerhold ohjasi sen keväällä 1929, Dmitri Šostakovitš sävelsi näytelmään musiikin ja kuuluisat pilapiirtäjät, taiteilijaryhmä Kukryniksit ja Rodtšenko, tekivät näyttämökuvan.


title: Vsevolod Meyerhold

text: Majakovski kirjoitti näytelmän "Sauna" 1930. Näiden kolmen teoksen ohjauksessa Meyerhold käytti paljon liikkuvia renkaita ja liikkuvia käytäviä, joissa jähmettyneet hahmot tietyissä asennoissa olivat ikään kuin pilapiirrospatsaita. Hyvin terävä ja korostettu näyttelijäntyö sisälsi paljon pantomiimia.


title: Vsevolod Meyerhold

text: Koko 1920-luvun ajan Neuvostoliiton taide-elämä koostui erilaisista ryhmittymistä ja tyylisuunnista, joiden välillä käytiin hyvinkin teräviä taisteluja. Taistelut jäivät useimmiten kuitenkin esteettiselle perustalle, joskin kovia poliittisia syytöksiä sinkoiltiin edestakaisin. Vuosikymmenen lopulla Neuvostoliiton taide-elämässä tapahtui suuria muutoksia. Jo vuodesta 1926 nämä muutokset olivat nähtävissä, mutta vuoteen 1929 mennessä ne olivat melko vakiintuneet. Valta keskittyi sekä hallinnossa että kulttuurielämässä.


title: Vsevolod Meyerhold

text: Venäjän proletaarikirjailijain yhdistys RAPP oli vulgaarimarxilainen ryhmittymä, joka oli hyvin näkyvästi ja äänekkäästi esillä. RAPP oli muun muassa sitä mieltä, että kirjailija voi olla proletaarikirjailija vain silloin, kun hän itse on proletaarista syntyperää ja että kaikki myötäjuoksijat on poistettava neuvostokirjallisuudesta.


title: Vsevolod Meyerhold

text: Sillä oli hyvin selvät ja dogmaattiset mielipiteet kaikkeen kirjallisuuteen nähden. RAPP aloitti keskustelun siitä, voiko ylipäätään kirjoittaa sellaisia näytelmiä kuin Valtakirja ja Lude, koska ne eivät ole tyypillisiä. RAPP aloitti ajattelun, jonka mukaan "tämä ei ole meidän yhteiskunnallemme tyypillistä", "tämä on panettelua", "tämä on mustamaalausta"


title: Vsevolod Meyerhold

text: Tästä ajattelusta kehittyi sosialistinen realismi ja sen näkemykset taiteelle asetettavista vaatimuksista, joiden mukaan taiteen on oltava "tyypillistä" ja että lisäksi on olemassa suuria totuuksia ja pieniä totuuksia. Suuret totuudet ovat yhteiskuntaa eteenpäin vieviä linjoja, ja niitä hyvän taiteen tulee kuvata. Sen sijaan pienet puutteet eivät ole "tyypillisiä" eivätkä sen vuoksi soveliaita kuvattaviksi.


title: Vsevolod Meyerhold

text:
Rappilaiset hyökkäsivät erittäin kiukkuisina Majakovskin Luteen kimppuun.
Sauna-näytelmässä Majakovski omisti kokonainen näytöksen vastauksena rappilaisille. Siinä Nikolai Nikolajevitš sanoo: "Tämä taide ei ole kansalle tarpeellista, koska minä en ymmärrä sitä".


title: Vsevolod Meyerhold

text: "Valtakirjan", "Luteen" ja "Saunan" jälkeen tulivat Meyerholdin vaikeat vuodet. Taidepolitiikan vuoksi hänen työskentelynsä hankaloitui. Samanaikaisesti monia teattereita suljettiin tai niitä samankaltaistettiin. Vasta 1950-luvun toisella puoliskolla alkoi uusi elpyminen. Meyerholdin ja muiden persoonallisten ohjaajien toiminta kävi lähes mahdottomaksi, koska tarkastuskomissio tuli kenraaliharjoituksiin ja saattoi tuomita esityksen "ei-tyypilliseksi" ja "formalistiseksi", jolloin se ei päässyt ensi-iltaan.


title: Vsevolod Meyerhold

text: Vuosina 1929–1933 Meyerhold yritti luoda neuvostoteatteriin uutta tragedialinjaa. Hän halusi muistuttaa niistä ihmisistä, jotka antoivat kaikkensa sen edestä, että yhteiskunta tulisi paremmaksi ja oikeudenmukaisemmaksi. Useimmiten nämä idealistit tuhoutuivat. Sankareita vastaan Meyerhold saattoi peilata vallassa olevia ihmisiä.


title: Vsevolod Meyerhold

text: Vuonna 1931 hän ohjasi Vsevolod Višnevskin "Viimeisen ratkaisevan" ja samana vuonna Juri Olešan "Hyvien tekojen luettelon". Olešan näytelmä kuvaa älymystön ongelmia Neuvostoliitossa. Ohjaus Ostrovskin romaanista "Kuinka teräs karaistui" kiellettiin 1931. Vuonna 1933 hän ohjasi Juri Germanin näytelmän "Aloitus". Teos kuvaa luovaa ihmistä systeemin kourissa, kun saksalainen arkkitehti joutuu pois virastaan. Kyse on fasismista ja yleensä totalitarismista.


title: Vsevolod Meyerhold

text: Vuosina 1933–1935 Meyerhold ohjasi klassikkoja, joista mainittakoon Kretsinskin "Häät" ja Alexandre Dumas'n "Kamelianainen", jossa hänen vaimonsa Zinaida Reich oli pääosassa. Meyerholdin klassikkovalinnat olivat sikäli mielenkiintoisia, että tuohon aikaan virallinen kulttuuripolitiikka Neuvostoliitossa nosti klassisen taiteen esikuvaksi.


title: Vsevolod Meyerhold

text: Meyerholdilla oli unelma omasta teatteritilasta, ja teatteritalo valmistuikin 1930-luvun lopulla, mutta hänen teatterinsa suljettiin jo 1938 (päätös 7.11.1938).


title: Vsevolod Meyerhold

text: Meyerholdin teatteri ei ollut enää 1930-luvulla siinä erikoisasemassa missä se oli ollut 1920-luvulla. Vaikein este suosiolle oli vaativa suhtautuminen yleisöön. Meyerholdin teatteri asetti yleisölle haasteita, joita se ei halunnut ottaa. Meyerholdin teatterinäkemyksissä muotoutui tässä vaiheessa tietty teatteri-ihanne, joka ilmeni hänen suunnitelmissaan uudeksi teatterirakennukseksi.


title: Vsevolod Meyerhold

text: Uudisrakennuksen suunnittelussa vaikuttivat Meyerholdin omat kokemukset niiltä osin kuin hän oli joutunut luopumaan ohjausideoistaan teatteritilan asettamien rajoitusten vuoksi. Suunnitelmissa heijastuvat myös Meyerholdin teatterihistorialliset tutkimukset sekä hänen matkoillaan näkemänsä teatterirakennukset kuten Max Reinhardtin teatteri ja Walther Gropiuksen suunnitelma Erwin Piscatorin teatteriksi.


title: Vsevolod Meyerhold

text: M. Barhin ja S. Vahtangov – uudisrakennuksen suunnittelijat – kertovat artikkelissaan ”Toteutumaton idea” niistä pääperiaatteista, joihin suunnittelutyössä nojattiin:


title: Vsevolod Meyerhold

text: Meyerholdin suunnitelmien jälkeen rakennetuissa teattereissa eri puolilla maailmaa monet näistä periaatteista ovat toteutuneet, muun muassa ajatus katsomon ja näyttämön välisestä yhteydestä: katsojat saavat väliajalla tulla tutkimaan itse näyttämöä. Näyttelijöiden ja näyttämön välillä tuli vallita koko esityksen ajan kiinteä yhteys, minkä vuoksi näyttelijöiden pukuhuoneet oli tarkoitus sijoittaa puoliympyrän muotoon näyttämön taakse. Meyerholdin ajatusta teatterista taiteena korostaa suunnitelma ”taiteellisen tornin” rakentamiseksi teatterirakennukseen siten, että sinne sijoitettaisiin eri kerroksiin ohjaajan, säveltäjän, näyttämörakennelmien eli konstruktioiden suunnittelijan ja lavastajan huoneet. Meyerhold piti kiinni siitä, että lavastusratkaisun ja näyttämötilan käytön suunnitteli konstruktioiden tekijä eli konstruktori (tulee sanasta konstruktivismi), kun värit, puvut ja rekvisiitan suunnitteli taas taiteilija eli lavastaja. Meyerholdin teatteri oli kohtaamispaikka, jossa kukaan ei saanut olla kaukana itse esityksestä.


title: Vsevolod Meyerhold

text: Meyerholdin jäädessä työttömäksi Konstantin Stanislavski kutsui hänet Moskovan taiteellisen teatterin (MHAT:n) ohjaajaksi. Kuka tahansa ei olisi tuona aikana uskaltanut tehdä sitä. Pian Stanislavskin kuoleman jälkeen Meyerhold vangittiin.


title: Vsevolod Meyerhold

text: Tuohon aikaan Stanislavskin ja Meyerholdin käsitykset näyttelijäntyöstä lähestyivät toisiaan, kun Stanislavski päätyi psykofyysisten toimintojen metodiinsa. Hän tuli siihen tulokseen, ettei tiettyä tilannetta voida esittää, ellei näyttelijällä ole siihen tarvittavaa fyysistä tilaa ja valmiuksia. Stanislavski ja Meyerhold päätyivät vastakkaisista lähtökohdista samaan tulokseen. Heidän työnsä tähtäsi 1900-luvun teatterikeinojen kehittämiseen. Olennaista teatterissa oli ihmistunteiden totuudellisuus, näyttelijän orgaaninen elämä näyttämöllä ja värikkään muodon yhdistäminen kunkin kirjailijan tyyliin. Tšehovia ei voi esittää samoin kuin Brechtiä, mutta näyttämöllä molempien kohdalla ihminen ja ihmistunteiden totuus on teatterin ydin.